09.10.2018 u 19:46\nBeogradski sindikat zahvalio je svima koji su im iskazali podršku nakon izlaska pesme „Dogodine u Prizrenu”, a posebno sunarodnicima sa Kosova i Metohije. Kako navode u poruci dostavljenoj medijima, od izlaska pesme „Dogodine u Prizrenu”, primili su veliki broj „predivnih i emotivnih poruka” koje za njih predstavljaju najveću vrednost i nagradu. „Posebno su nas dotakle čestitke i pozdravi od naših sunarodnika sa Kosova i Metohije, kao i saznanje da se pesma izuzetno dopala monasima i starešinama manastira na Kosmetu, ali i porodicama nekih od žrtava koje su se našle u spotu”, navodi se u poruci BGD sindikata, prenosi Tanjug. Medijima su zahvalili na pažnji i podršci koju su im posvetili „u trenucima kada smo bili žrtve perfidne cenzure od strane Jutjuba”. Medijima su uputili i\n05.10.2018 u 13:01\nPijanista Luganski u Beogradu\nNikolaj Luganski, pijanista svetskog renomea, nastupio je sinoć sa Beogradskom filharmonijom, pod upravom Aleksandra Vedernikova, u Kolarčevoj zadužbini, a večeras u 20 časova u istom prestoničkom prostoru opet je pred domaćom publikom. Na programu je Bramsov Drugi klavirski koncert, a potom Sibelijusova Simfonija br. 2. Nikolaj Luganski nosi u svojoj umetnosti odlike zlatnog doba sovjetskog pijanizma, održava resitale širom sveta, redovan je gost svetskih festivala, a u kamernim sastavima nastupa sa najvećim umetnicima klasične muzike. Sa Beogradskom filharmonijom je poslednji put svirao pre četiri godine, a ovom prilikom publiku očekuje pedeset minuta muzičkog praznika u njegovom izvođenju Bramsovog dela. A Sibelijusova simfonija predstavlja veličanstven odgovor kompozitora na temu\n02.10.2018 u 14:36\nKoncert velikih zvezda jugoslovenske pop scene Bisere Veletanlić, Gabi Novak i najznačajnijih regionalnih džez pijanista Matije Dedića i Vasila Hadžimanova biće održan 16. novembra u velikoj sali Kombank dvorane, saopštili su danas organizatori, javlja Tanjug. Bisera Veletanlić spada u red jedne od najoriginalnijih pevačica na Balkanu. U svojoj bogatoj muzičkoj karijeri snimila je veliki broj nezaboravnih pesama koje su obeležile jedno vreme. Između ostalog dobitnica je Nišvil nagrade za životno delo. Gabi Novak, jedna je od najpoznatijih pevačica hrvatske muzičke scene sa karijerom dužom od 50 godina, koju je obeležila velikim hitovima, interpretacijama vrhunskih kompozicija njenog pokojnog supruga Arsena Dedića i mnogobrojnim festivalskim nastupima širom regiona. Vasil\n29.09.2018 u 08:00\n„Stepenice za raj” ponovo na sudu\nSAN FRANCISKO – Američki apelacioni sud naredio je novo suđenje muzičkoj grupi Led Cepelin povodom optužbi u kojima se navodi da je ona kopirala instrumental iz 1960-ih godina za svoj planetarno popularni hit iz 1971, „Stairway to Heaven” (Stepenice za raj). Porota federalnog suda u Los Anđelesu je pre dve godine donela presudu u korist ove grupe, izjasnivši se da Led Cepelin nije kopirao popularni instrumental iz pesme „Taurus” benda Spirit. Međutim, kako prenosi Tanjug, trojica sudija komisije devetog okružnog apelacionog suda jednoglasno tvrde da je sudija nižeg suda tada izneo pogrešnu presudu pod uticajem porote i ovaj slučaj je zato ponovo otvoren. Agencija navodi da nije uspela da dobije odgovor od pravnog zastupnika grupe Led Cepelin i podseća da je tužbu 2015. godine


Komšić: Kontrola medija za tiraniju većine u Srbiji\n31. oktobar/listopad, 2018.\nJovan Komšić, politikolog sa Novosadskog univerziteta, za 'Zašto?' objašnjava zbog čega Evropska unija upozorava vlasti u Srbiji na manjak slobode medije, što smatra jednim od prioritetnih pitanja u procesu priključenja pored reforme pravosuđa i borbe protiv korupcije.\nJedan teoretičar je dobro kazao, još pre skoro vek i više, da demokratija nije vladavina većine.\nAko bi bila samo vladavina većine, onda bi se ona mogla identifikovati sa stadom, sa vladavinom stada koga predvodi predvodnik, a to mogu biti različiti predvodnici stada, znamo kako to u životu izgleda.\nDemokratija mora biti vladavina razuma, a onda i kao vladavina razumne većine može biti prihvaćena kao vladavina slobode.\nA da bi bila demokratija vladavina razuma, građani moraju imati mogućnost slobodnog informisanja o ljudima koji će različito misliti o istom problemu i kroz to razmišljanje doći do razumne alternative i do onoga što po njima jeste alternativa za budućnost.\nZnamo da je televizija najuticajniji medij, i javni servis, ukoliko ne otvara prostora za dijalog, ukoliko ne daje dovoljno prostora za mišljenja i političke stavove relevantnih parlamentarnih subjekata, parlamentarnih stranaka, tada javni servis postaje manje-više jedno glasilo samo vladajuće strukture, vladajućih ideoloških aparata.\nDa ne govorimo o privatnim medijima sa nacionalnom frekvencijom koji su se pretvorili u osvedočene propagandiste vladajućih političkih struktura i istovremeno žestoke protivnike i, mnogo argumenta kazuje, neprijatelje opozicije.\nUkoliko se stvara takva atmosfera, uključujući i dominaciju tabloida na tržištu, pa se kao ključni argument koristi da su najčitaniji tabloidi mera stvari i da je kritika urednika najčitanijih tabloida nonsens, onda se vraćamo poimanju demokratije iz one prve moje principijelne ravni na koju sam uputio – poimanje demokratije kao vladavine mase, kao vladavine masom.\nA to onda nije demokratija, to je onda tiranija većine u kojoj dizgine u svojim rukama drži onaj koji predvodi tu masu, koji predvodi i to stado koje ne misli, već reaguje na impulse koji dolaze iz nekog centra moći.\nTo su po mom sudu, ključni problemi na koje mora vlast u Srbiji ponuditi sistemski odgovor i omogućiti u efektivnom smislu održivu ravnopravnost i održivi javnomnenjski dijalog, koji naravno onda podrazumava i ekonomsku održivost glasila koja imaju slobodu da informišu građane mimo ekonomske, neke političke kontrole koja se rafiniranim ekonomskim putevima ostvaruje u podršci taboloidima koji su provladini, a istovremeno u ekonomskom kažnjavanju onih koji nisu pod neposrednim uticajem stranaka na vlasti.\nAko hoće osnažiti proces pridruživanja Evropskoj uniji, a da ne govorim o finaliziranju tog puta, onda naprosto vlasti znaju šta im je činiti i one će morati ostvariti taj proces.\n(Ambasador EU u Srbiji) Sem Fabrici, u intervjuu povodom posete (predsedavajućeg Odbora Evropskog parlamenta za stabilizaciju i pridruživanje EU) Eduarda Kukana, je kazao da ohrabruje taj proces rada na Medijskoj strategiji koji neposredno prate ljudi iz Evropske unije i da on teče u pozitivnom smeru. I tu će biti odgovor strukture vlasti.\nBriselski blog: Slavni trenutak Sjeverne Makedonije u sjeni korona virusa\nAplikacija za 'lov na izolovane' i dalje aktivna\nU Srbiji još jedna osoba preminula od korona virusa\nBoris Džonson pozitivan na korona virus\nGradonačelnici u Italiji gube živce: 'Pravac kući'\nSajamska hala kao karantin\nSerenada: Ostanite kući!


Vesti online / Vesti / Srbija / Izbori 2012: Glasanje na Kosovu\n08:06 >> 23:10h\nSaznajte kako teku izbori na Kosovu iz časa u čas.\nIzborni mateijal kasnio iz tehničkih razloga\nZatvorena birališta, velika izlaznost i još veći redovi\nU opštinama na severu Kosova, Kosovskoj Mitrovici, Zvečanu, Leposaviću i Zubinom Potoku, u 20 sati zatvorena su biračka mesta na kojima nije bilo problema tokom glasanja.\nGlasačka mesta su u isto vreme zatvorena i na mestima gde se u Zvečanu i u Zubinom Potoku glasalo za opštinske organe uprave, na izborima koje nisu podržali Vlada Srbije i međunarodne misije na Kosovu i Metohiji.\nU organizaciji OEBS-a materijal sa predsedničkih i parlamentarnih izbora iz te četiri opštine biće otpremljen u Rašku gde će biti prebrojan. Listići sa lokalnih izbora u Zvečanu i Zubinom Potoku biće prebrojanim u prostorijama gde se glasalo. Lokalni izbori sprovedeni su u posebnim objektima, ne u onima gde se glasalo na predsedničkim i parlamentarnim izborima. Rezultate lokalnih izbora objaviće opštinske izborne komisije.\nIzbore na severu Kosova I Metohije karakteriše velika izlaznost, ali i propusti u biračkim spiskovima u koje nije bio upisan veliki broj birača koji su satima čekali kako bi glasali. Mnogi od njih nisu ni uspeli da glasaju.\nOEBS je saopštio da Srbi zbog propusta u biračkim spiskovima treba da se žale Republičkoj izbornoj komisiji koja je bila zadužena za te spiskove.\n07:00 Otvorena biračka mesta u Kosovskoj Mitrovici i Leposaviću\n07:57 Glasanje počelo,desetak neupisanih u spiskove\n08:00 Glasanje za odbornike u Zvečanu i Zubinom Potoku\n08:40 Izbori u Gračanici kasnili 40 , u Lapljem selu 15 minuta\n09:00 U Bujanovcu i Preševu otvorena sva biračka mesta\n10:00 OEBS: Svi koji imaju pravo glasa moći će da glasaju\n11:00 Krstić: OEBS kriv za lošu organizaciju izbora\n12:00 OEBS: Na Kosovu otvorena sva biračka mesta\n12:30 Srpskih povratnika nema na biračkom spisku u Lapljem Selu\n13:30 Velike gužve na biračkim mestima na severu Kosova\n16:25 Kosmetu do 14h glasalo 17 odsto birača\n23:08 Još nisu zatvorena sva glasačka mesta na KiM\n07 00 Otvorena biračka mesta u Kosovskoj Mitrovici i Leposaviću\nU Kosovskoj Mitrovici i Leposaviću gde se glasa samo za poslanike u Skupštini Srbije i predsednika Republike u sedam sati su otvorena biračka mesta i glasanje protiče bez problema. Kako je i najavljeno zbog održavanja parlamentarnih, lokalnih i predsedničkih izbora u Srbiji, na severu Kosova povećano je prisustvo predstavnika međunarodnih misija i kosovskih policajaca.\nIzborni materijal stigao je u Gračanicu i u toku je njegova priprema za izborni proces, posle čega će biti otvoreno svih devet mesta za glasanje u ovom gradu. Prema izjavi portparola OEBS Nikole Gaona dopisniku Bete do kašnjenja je došlo iz tehničkih razloga. Portparol je rekao da ima informacije da su u Gnjilanju i Mitrovici otvorena biračka mesta i da je glasanje u toku. Na Kosovu ima 90 biračkih mesta na 27 lokacija.\nU Kosovskoj Mitrovici počelo je glasanje za parlamenarne i predsedničke izbore u Srbiji koje organizuje OEBS. Na jednoj izbornoj kutiji na biračkom mestu u Osnovnoj školi pored oznake OEBS istaknuta je i zastava Srbije. Desetak građana protestvovalo jer nije upisano u biračke spiskove premda su,kažu, ranije na istom mesto glasali.\nBiračka mesta otvorena su jutros i u Zvečanu i Zubinom Potoku, a građani se izjašnjavaju o kandidatima za novi saziv Skupštine Srbije, predsednika države i odbornike u skupštinama opštine kojima su istekli mandati.\nBirališta će biti zatvorena u 20.00 časova i odmah će početi brojanje glasačkih listića za lokalne izbore dok će za predsedničke i parlamentarne u organizaciji OEBS-a listići biti odneti u Rašku na prebrojavanje.\nOpštinske izborne komisije odlučile su da se na lokalnim izborima glasa u posebnim objektima i prostorijama, kako ne bi došlo do ugrožavanja izbornog procesa na predsedničkim i parlamentarnim izborima koji se na Kosovu odvijaju u organizaciji OEBS-a.\nBirački odbori za lokalne izbore sastavljeni su od predstavnika svih političkih partija koje su prijavile liste sa kandidatima, a imenovani su predesednici, njihovi zamenici i članovi odbora.\nU Zubinom Potoku odštampano je oko 5.000 glasačkih listića, a za 31 mesto u lokalnom parlamentu nadmetaće se više od 90 kandidata sa lista koje su predale Demokratska stranka Srbije, Ujedinjeni regioni Srbije i Srpska radikalna stranka. Glasa se na 24 biračkih mesta.\nU Zvečanu ima ukupno 10 biračkih mesta. U birački spisak upisano je oko 7.800 birača, a u lokalnoj skupštini ima 27 odborničkih mesta. Liste su predali URS - Stojanka Petković, DŠ, koalicija SPS-PUPS, Srpska radikalna stranka i SNV - Milan Ivanović i na njima ima 117 kandidata.\nBiračka mjesta u Gračanici i u Lapljem Selu kod Prištine otvorena su jutros sa zakašnjenjem, jer nije na vreme dostavljen izborni materijal, javio je dopisnik Srne.\nU školama Kralj Milutin u Gračanici i Knez Lazar u Donjoj Gušterici glasanje je počelo sa zakašnjenjem od 40 minuta, dok je otvaranje biračkih mesta u školi u Lapljem Selu kod Prištine kasnilo sat i 15 minuta.\nU Gračanici glasaju birači iz Gračanice, Sušice i Babovca, kao i Srbi iz naselja Devet Jugovića, Lebane, Gornja i Donja Brnjica, koja su udaljena 15-ak kilometara od Gračanice.\nNa biračkom mestu u Gračanici glasaće i birači iz sela Slivovo na putu prema Novom brdu, dok će u Gušterici u školi Knez Lazar pravo glasa moći da iskoriste Srbi sa područja opštine Lipljan, jer ovaj birački centar pokriva desetak srpskih sela u prečniku od 20-ak kilometara.\nNa biračkom mjestu u Lapljem Selu glasaju birači iz Čaglavice, Preoca, Lapljeg Sela, Prištine i Uroševca. U OEBS-u kažu da će glasanje biti produženo za onoliko vremena koliko se kasni sa otvaranjem biračkih mesta.\nPrema podacima opštinskih izbornih štabova u opštinama Bujanovac i Preševo su jutros u sedam časova otvorena sva biračka mesta i glasanje teče bez problema.\nPredsednik Opštinske izborne komisije u Bujanovcu Faruš Isljami izjavio je za agenciju Beta da je jedini problem u toj opštini bilo kašnjenje od jedan sat u otvaranju biračkog mesta u selu Čar, ukopnenoj zoni bezbednosti, gde će glasanje biti produženo do 21.00 sat.\nU opštini Bujanovac pravo glasa ima 39.022 birača, a na lokalnim izborima učestvuje sedam izbornih lista, od kojih su četirialbanskih partija, sedam srpskih stranaka, grupa građana i koalicija i dve romske partije.\nSkupština opštine Bujanovac ima 41 odborničko mesto, a od 2002. godine u lokalnom parlamentu vladajuću većinu formiraju albanske partije.\nPredsednik Opštinske izborne komisije u Preševu Zećir Mistari rekao je agenciji Beta da su u toj opštini sva biračka mesta otvorena na vreme i da glasanje protiče bez problema.\nU opštini Preševo upisano je 34.368 birača koji glasaju na 38 biračkih mesta, a na lokalnim izborima učestvuje osam izbornih lista za 38 odborničkih mesta u lokalnoj skupštini. Kandidovane su dve liste srpskih koalicija, pet lista albanskih partija i jedna mešovita lista.\nŠef Misije OEBS na Kosovu Verner Almhofer izjavio je da će lica koja žive na Kosovu, a imaju pravo glasa na izborima za Narodnu skupštinu i predsednika Srbije, zahvaljujući OEBS-u to pravo moći da iskoriste i da glasaju. On je potvrdio da je svih 90 OEBS-ovih biračkih mesta na 28 lokacija na Kosovu i Metohiji otvoreno je jutros do 8.15 časova. "Bilo je malih kašnjenja tehničke prirode na nekoliko lokacija, ali to je sada rešeno", rekao je Almhofer. Neka biračka mesta otvorena su sa zakašnjenjem od sat i više vremena, zbog čega će, kako je najavljeno iz OEBS-a, glasanje biti produženo za jedan sat.\nPredsednik opštine Kosovska Mitrovica Krstimir Pantić izjavio je Srni da je Misija OEBS-a odgovorna za veoma lošu organizaciju izbora na Kosmetu. On je napomenuo da, zbog propusta i neažurnosti biračkih spiskova i uz kašnjenje u otvaranju biračkih mesta, ne treba da iznenadi manji odziv birača na Kosovu.\n"Velika je greška što Vlada Srbije nije organizovala izbore na Kosovu i Metohiji, jer bi to uradila mnogo bolje", rekao je Pantić.\nKako tvrde posmatrači političkih partija, koji kontrolišu izbore ispred objekata u kojima se nalaze biračka mesta, u Gračanici, Lapljem Selu i Gušterici, gde bi pravo glasa trebalo da ima oko 30.000 Srba iz opština Priština i Lipljan, zbog loše organizacije i nemogućnosti da dođu do birališta od glasanja je odustao veliki broj građana, posebno poljoprivrednika.\nPosmatrači iz političkih partija kažu da na biračkim mestima u Gračanici, Lapljem Selu i Gušterici vlada totalna konfuzija i metež, jer veliki broj građana nije upisan u biračke spiskove.\nOko 20 povratnika iz Srpskog Babuša i Babljaka u opštini Uroševac vratilo se sa biračkog mesta u Lapljem Selu neobavljenog posla, jer ih nije bilo u biračkom spisku. Incidenti nisu zabeleženi, a kosovska policija je prisutna na biralištima.\nSvih 90 biračkih mesta na Kosovu otvoreno je jutros nešto posle 8 časova, saopšteno je iz misije OEBS-a na Kosovu.\n"Poduhvat, ostvaren zahvaljajući OEBS-u omogućava osobama koje žive na Kosovu i koje imaju pravo glasa na izborima za predsednika i parlament Srbije da to pravo iskoriste i glasaju", navodi se u saopštenju OEBS-a.\nOko 20 srpskih povratnika na Kosovo i Metohiju iz sela Babljak, Talinovce i Srpski Babuš, u opštini Uroševac, nisu danas mogli da glasaju u Lapljem Selu u opštini Gračanica, jer nisu bili upisani u birački spisak. Srbi su organizovano došli na glasanje prema prethodnom dogovoru sa predstavnicima Organizacije za evropsku bezbednost i saradnju (OEBS), ali im je na glasačkom mestu u Lapljem Selu rečeno da niko od njih nije upisan u birački spisak.\nPovratnik u selo Babljak Rajko Denić kazao je agenciji Beta da su juče obavešteni od službenika OEBS-a iz misije u Prištini da povratnici danas mogu da dođu na glasanje za parlamentarne i predsedničke izbore Republike Srbije na glasačko mesto u Lapljem Selu.\n"Organizovano su nas do Lapljeg Sela dovezli autobusom, a onda su nam službenici na tom biračkom mestu rekli da se niko od nas ne nalazi na biračkom spisku za ove izbore", rekao je Denić.\nPovratnici, koji su autobusom prešli više od od 50 kilometara da bi išli da glasaju, za te, kako su istakli "ozbiljne propuste", krive OEBS i Republičku izbornu komisiju (RIK) Srbije. Oni su naglasili da su ljuti, jer im je "odužeto pravo da svojim glasom biraju rukovodstvo".\nPortparol misije OEBS-a za Kosovo Nikola Gaon kazao je za agenciju Beta da ta organizacija ne snosi nikakvu odgovornost za sadržinu biračkih spiskova, je je celokupni izborni materijal preuzela od RIK.\nNa biračkim mestima na severu Kosova, u kojima se glasa za republički parlament i\npredsednika Srbije, zabeležene su velike gužve, a građani se žale na propuste u biračkim spiskovima. Razlog za te gužve, osim velikog odziva, su i, kako navode glasači, propusti u biračkim spiskovima. Na pojedinim mestima, članovi biračkih odbora traže glasače po spiskovima i po deset minuta, zbog čega se stvaraju veliki redovi.\nDo 14.00 časova na Kosovu i Metohiji glasalo je 17 odsto od ukupno 109.000 upisanih birača, podaci su OEBS-a. Ovi podaci o izlaznosti koje je danas u 16.00 časova saopštio portparol OEBS-a Nikola Gaon prvi su danas koji su objavljeni.\nPortparol Misije OEBS-a na Kosovu Nikola Gaon rekao je večeras da se oko 22 časa još glasalo u opštinama Parteš i Štrpce dok su zatvorena ostala birališta za predsedničke i parlamentarne izbore u Srbiji.\nSRBIJA Italija pomaže Gračanici\nЗашто сте Космет одвојили од Србије? Зашто-``Izbori 2012: Glasanje na Kosovu``?


Bubamarica privatni vrtić, Zemun - Beograd - ioi.\nŽivka Petrovića 43a\n060 5301 589\nDečija kuća Bubamarica je privatna predškolaska ustanova koja uspešno radi od 2011. godine.\nSam naziv kuća upućuje na osnovnu ideju u našem radu, a to je da se deca osećaju prijatno baš kao u svom domu. Polazeći od toga da vrtić predstavlja značajan deo najranijeg detinjstva, cilj našeg rada jeste da ga se deca rado sećaju. Želimo da deca budu srećna i zadovoljna i da zajedno gradimo vrtić po meri deteta. Veliki broj zadovoljnih roditelja i dece, pohvale koje primamo, kao i preporuke roditelja drugima, govore nam da smo na dobrom putu da to i ostvarimo. Ujedno, osmeh na licu dece i roditelja je naša najveća nagrada i podstrek za dalje napredovanje. Saradnja sa roditeljima U našoj Ustanovi velika pažnja se posvećuje otvorenoj i aktivnoj saradnji sa roditeljima. Kontinuirana saradnja vrtića i porodice je neophodna za pravilan rast i razvoj deteta, a istovremeno doprinosi i unapređivanju rada vaspitača kao i jačanju roditeljskih kompetencija.\nAktivnosti u koje se uključuju roditelji su veoma važne za decu. Nisu svi sadržaji pogodni za uključivanje velikog broja roditelja, ali su oni važni zato što deci daju sigurnost, pružaju priliku da se identifikuju sa različitim modelima, doprinose kooperativnosti i stvaranju prijateljskog i partnerskog ambijenta u kome se deca vaspitavaju. Svaki roditelj ima potencijal za neki vid saradnje, tako da je profesionalna veština vaspitača upućena na to, gde i kad organizovati kontakte i susrete dece i roditelja i šta će biti njihov sadržaj.\nOsnovni principi saradnje sa porodicom zasnivaju se na negovanju partnerskog odnosa, poštovanju ličnosti i uloge roditelja, širokoj ponudi raznih mogućnosti za uključivanje roditelja, uvažavanje ideja roditelja, ideji da saradnja zahteva vreme, posvećenost, strpljivost i zajedničku odgovornost, profesionalnom odnosu prema informacijama dobijenim od roditelja i poštovanju privatnosti porodice. Roditelji će nam svakako biti značajni saradnici i partneri prilikom donošenja svih važnih odluka koje se tiču života i rada dece u vrtiću i predlagači novih oblika rada, uvođenja inovacija u organizaciju rada i sl.\nU našoj Ustanovi ostvaruju se sledeći oblici saradnje sa porodicom:\nNeposredna dnevna komunikacija između vaspitača i roditelja-odnosi se na svakodnevno izveštavanje roditelja o aktivnostima koje su realizovane u vrtiću, o ponašanju deteta, o ishrani i higijeni deteta, dnevnom odmoru, o novim promenama koje utiču na razvoj deteta i još mnogo toga; Pisana komunikacija-podrazumeva različite vrste obaveštenja na oglasnoj tabli, ulaznim vratima vrtića, pisana obaveštenja koja se lično dostavljaju roditeljima ili sms i e-mail poruke putem kojih se roditelji informišu o značajnim pitanjima rada i života vrtića.\nKomunikacija putem internet stranice-predstavlja svakodnevni oblik informisanja roditelja o tekućim vestima iz vrtića.\nTakođe sadrži i fotografije i video-snimke realizovanih aktivnosti.\nIzveštaji o deci-podrazumevaju tromesečno pisano izveštavanje roditelja o razvoju deteta na osnovu sistematskog praćenja njegovog rasta i razvoja. Ovaj izveštaj predstavlja opšti utisak vaspitača i svih saradnika Ankete-predstavljaju anonimno istraživanje želja, potreba i mogućnosti roditelja i dece.\nKoristan su način praćenja trendova i doprinose efikasnijem i celoshodnijem radu vrtića.\nRoditeljski sastanci-održavaju se tokom čitave godine sa ciljem da se razmotri sve što je od značaja za razvoj dece i što doprinosi kvalitetnijem boravku i životu deteta u vrtiću.\nDani otvorenih vrata-označavaju određeno vreme kada se roditelji mogu obratiti vaspitačima i pedagoškoj službi vrtića za sva pitanja koja imaju u vezi sa detetom.\nRadionice sa roditeljima-predstavljaju neposredno uključivanje roditelja u vaspitno-obrazovni rad čime se doprinosi kvalitetnijem i potpunijem dečjem razvoju. Organizuju se svakog meseca na novu temu.\nPriredbe-podrazumevaju svečanosti na polovini ili kraju tekuće godine i one su direktan pokazatelj detetovog napretka


PROTIV BIVŠEG PREDSEDNIKA NIŠKE OPŠTINE PALILULA I FUNKCIONERA SNS-A PODIGNUTA OPTUŽNICA\nSumnja se da je Boban Džunić zloupotrebio službeni položaj dok je bio na funkciji predsednika opštine Palilula.\nOdbornik SNS optužen da je tokom 2013. I 2014. godine dok je bio na čelu Palilule prisvojio 2.930.000 dinara na ime promotivnog materijala za projekat Evropske unije „Living green“, koji nije izrađen i isporučen opštini.\nTužilaštvo predložilo da se Džuniću oduzme ova protipravno prisvojena suma.\nOptužnica protiv Džunića podignuta godinu dana od njegovog hapšenja.\nZbog sumnje da je zloupotrebio službeni položaj Viši sud u Nišu podigao je optužnicu protiv gradskog odbornika Srpske napredne stranke Bobana Džunića\nSumnja se da je Džunić u vreme obavljanja funkcije predsednika gradske opštine Palilula tokom 2013. i 2014. godine prisvojio 2.930.000 dinara na ime promotivnog materijala za projekat Evropske unije „Living green“, koji nije izrađen i isporučen opštini.\nPrema navodima Višeg suda, tužilaštvo je predložilo da se Džuniću oduzme ova protipravno prisvojena suma.\nBivšeg predsednika Palilule Tužilaštvo je, osim za zloupotrebu služenog položaja, osumnjičilo i za falsifikovanje isprave u postupku javne nabavke promotivnog materijala.\nSud bi u narednom periodu trebalo da potvrdi optužnicu, da traži dopunu ili da je odbaci.\nOptužnica je protiv Džunića podignuta godinu dana od njegovog hapšenja.\nDžunić je uhapšen u junu prošle godine i tada mu je određen pritvor od 30 dana. Zbog bola u grudima iz pritvora je bio prebačen u Klinički centar u Nišu , u kome je proveo jedan dan.\nDžuniću je pritvor ukinut nakon 30 dana jer za to vreme, kako je navedeno u Višem sudu, saslušani svi svedoci na koje je optuženi mogao potencijalno da utiče.\nZbog sumnje da je iz istog evropskog fonda pronoverio pare, čak dvaput je bio hapšen i sadašnji zamenik predsednika Opštine Palilula Nikola Božić


Udruženje tužilaca Srbije (UTS) saopštilo je da Nacrt amandmana na Ustav Srbije Ministarstva pravde sadrži skromne normativno-tehničke pomake u odnosu na radni tekst koji je ocenjivala Venecijanska komisija.\nRazlog za zabrinutost izaziva i činjenica da odredba o mogućnosti raspuštanja Visokog saveta, koju je Venecijanska komisija oštro kritikovala, ne samo da nije brisana, već je u tekstu nacrta zadržana, ali je istovremeno uneta i u odredbu koja se tiče Visokog saveta tužilaca, upozoravaju tužioci.\nOdredbe koje se odnose na pojam istaknutih i način njihovog izbora su zadržane, a primedbe Venecijanske komisije u tom delu su ignorisane.\nSudijski i tužilački pomoćnici, prema nacrtu amandmana lišeni su mogućnosti napredovanja u sudije ili tužioce , čime se, kako se čini, odričemo jednog od najvažnijih i najvitalnijih resursa srpskog pravosuđa, smatra UTS.\nStiče se utisak da je Ministarstvo pravde selektivno tumačilo delove mišljenja Venecijanske komisije, što je rezultiralo nepotpunom i nedoslednom primenom preporuka ovog tela Saveta Evrope, dok brojne i značajne primedbe drugog, stručnog tela Saveta Evrope, Konsultativnog veća evropskih tužilaca, nisu ni uzete u obzir.\nKako ni poslednji tekst predloženih ustavnih amandmana ne stvara uslove za depolitizaciju pravosuđa, pozivamo Vladu Srbije da formira radnu grupu koja bi izradila potpuno novi tekst ustavnih amandmana, usklađen sa mišljenjima Venecijanske komisije, Konsultativnog veća evropskih sudija i Konsultativnog veća evropskih tužilaca, kao i Akcionim planom Vlade Srbije za poglavlje 23.\nIzvor: Vebsajt Danas, 13.09.2018.


Optužnica protiv 20 navijača Rada\nIzvor: B92, 28.Nov.2013, 14:37\nViše tužilaštvo u Pirotu podiglo je optužnicu protiv 20 navijača beogradskog Rada.\nOni su osumnjičeni da su pre pet godina na meču sa Radničkim izazvali tuču sa policajcima.\nTuča u kojoj je povredjeno nekoliko policajaca desila sa 13. aprila 2008. godine na stadionu u Pirotu u meču Prve lige Srbije.\nPrema navodima optužnice koju zastupa zamenik višeg tužioca u Pirotu Sonja Nešić, tuča navijača Rada i pirotske policije počela je kada su navijači >> Pročitaj celu vest na sajtu B92 << Adam Nišević i Nikola Stamenović zamolili policajce da preko pomoćnog terena izadju sa stadiona.\nTada su oni nasrnuli na policiju, a njima se pridružilo oko četrdeset navijača koji su motkama, gumenim crevima, lancima, bakljama i drugim predmetima napali policiju.\nUbrzo je policiji stiglo pojačanje nakon čega su se navijači Rada razbežali po okolnim terenima, ali i celom gradu. Četrdesetak navijača policija je uhapsila istog dana, od kojih je nakon saslušanja, polovina puštena, dok je dvadesetorici odredjen pritvor, navodi se u optužnici.\nSud u Pirotu je u dva navrata zahtevao da se predmet ustupi sudovima u Beogradu, ali je Vrhovni sud taj zahtev odbio, zbog teritorijalne nadležnosti, pa su u medjuvremenu na saslušanja navijači Rada privodjeni iz Beograda u Pirot, što je i osnovni razlog dugog trajanja ovog procesa koji se otegao i zbog dve izmene krivičnog zakona.\nNoviMagazin.rs: Podignuta optužnica protiv 20 navijača Rada\nTelegraf.rs: Optužnica protiv 20 navijača Rada\nStudio B: Podignuta optužnica protiv 20 navijača Rada\nB92: Optužnica protiv 20 navijača Rada


Ministar Trivan na Neformalnom sastanku ministara zaštite životne sredine EU | Ministarstvo zaštite životne sredine\nMinistar Trivan na Neformalnom sastanku ministara zaštite životne sredine EU\nMinistar zaštite životne sredine Goran Trivan učestvuje u radu Neformalnog sastanka ministara zaštite životne sredine zemalja članica Evropske unije posvećenog globalnoj politici biodiverziteta u kontekstu pandemije i doprinosu Evrope u ostvarivanju globalnih klimatskih ciljeva, koji se održava od 30. septembra do 1. oktobra 2020. godine u Berlinu, Nemačka.\nStopa smanjenja biodiverziteta u svetu jedan je od ključnih pokazatelja stanja u kome se nalazi naša Planeta, a mera ugroženosti prirodnih resursa i smanjenja ekosistemskih usluga neposredno utiče na uslove života ljudi i njihovo zdravlje, konstatovano je na prvoj sesiji na Konferenciji na temu „Kovid 19 i globalna politika biodiverziteta“.\nObraćajući se učesnicima skupa, ministar Trivan je ukazao na veliki značaj doslednog ostvarivanja usvojenih ciljeva o očuvanju biodiverziteta, uprkos nerazumnom ponašanju ljudi koje vodi ka potpunoj degradaciji sveta kojeg danas poznajemo. Bolje razumevanje povezanosti očuvanih ekosistema i dobrobiti ljudi, doprineće ne samo smanjenju rizika od budućih pandemija, već i ostvarenju ciljeva globalne politike biodiverziteta. On je naglasio da je upravo kriza izazvana pandemijom virusa kovid-19 pokazala da se jedino zajedničkom saradnjom dolazi do rešenja za smanjenje zagađenja životne sredine i devastacije ekosistema. Balkan je jedno od najbogatijih područja biodiverziteta, istakao je, i zajedničke inicijative u borbi protiv klimatskih promena i smanjenju zagađenja kao što je pošumljavanje, potvrda su značaja ekologije koja ne poznaje granice. Srbija kao jedan od svetskih centara biodiverziteta ostaje posvećena naporima da se svet ujedini u borbi za opstanak živog sveta, rekao je ministar, i dodao da su upravo inicijative Srbije za povećanje površina pod šumama širom regiona podržane kao dobar put ka ostvarenju klimatskih ciljeva u najširim okvirima.\nJednako značajan zadatak kome je Evropa u potpunosti posvećena jeste smanjenje klimatskih promena i ublažavanje njihovih posledica, zbog čega je druga sesija na Konferenciji protekla u diskusiji o proceni uticaja o povišavanju klimatskog cilja EU do 2030. godine i doprinosu Evrope sprovođenju Pariskog sporazuma o klimi. Ova razmatranja na sesiji i procene o mogućem doprinosu Evrope dostizanju ciljeva iz Pariskog sporazuma značajni su i kao smernice za dalje odluke i reforme u budućnosti. Ostvarujući postavljene ciljeve do 2020. godine, EU planira da smanji emisiju gasova sa efektom staklene bašte za najmanje 55 posto do 2030. godine, i da do 2050. godine postane klimatski neutralan kontinent. Učestvujući u diskusiji, ministar Goran Trivan ukazao je na doprinos Srbije ovom procesu, kako u međunarodnim okvirima, tako i na nacionalnom planu. Pored izrade zakonskih okvira i ključnih dokumenata – Zakona o klimatskim promenama, Nacionalne strategije niskougljeničnog razvoja sa Akcionim planom, Srbija je izradila i izveštaje prema Okvirnoj konvenciji UN o promeni klime (UNFCCC) – prvi nacrt revidovanog Nacionalno utvrđenog doprinosa (NDC), Nacrt Drugog dvogodišnjeg ažuriranog izveštaja prema UNFCCC, a u toku su aktivnosti na izradi Trećeg nacionalnog izveštaja prema UNFCCC.\nNakon plenarne sesije, na marginama skupa ministar Goran Trivan imao je više značajnih susreta sa zvaničnicima zemalja učesnica. Razgovarao je sa saveznom ministarkom za životnu sredinu, zaštitu prirode i nuklearnu bezbednost SR Nemačke Svenjom Šulce, ministrom životne sredine, kopna i mora Republike Italije Serđom Kostom, ministrom privrede i održivog razvoja Republike Hrvatke Tomislavom Ćorićem, ministrom zaštite životne sredine i prostornog planiranja Severne Makedonije Naserom Nuredinijem, ministrom za životnu sredinu i urbanizam Republike Turske Muratom Kurumom.\nEU Ministar rešenje klimatske promene zahtevi Studija o proceni uticaja Trivan studija tretman otpada procena uticaja otpad životna sredina obaveštenja reciklaža Drina


Počela gradnja fabrike guma japanske kompanije Tojo tajers, podsticaj od Srbije – 44 miliona evra | Insajder\nPočela gradnja fabrike guma japanske kompanije Tojo tajers, podsticaj od Srbije – 44 miliona evra\nGradnja fabrike guma japanske kompanije Tojo tajers, počela je danas u Inđiji, a polaganju kamena temeljca prisustvovao je predsednik Srbije Aleksandar Vučić. Prema podacima Komisije za dodelu državne pomoći Tojo tajers je radi podrške izgradnji fabrike dobio 41 milion, a zajedno sa zemljištem pomoć države projektu vredna je oko 44 miliona evra.\nPočetak gradnje fabrike Tojo tajers Foto: Facebook, Aleksandar Vučić\nVučić je na ceremoniji polaganja kamena temeljca rekao da je u pitanju investicija od ogromnog značaja, a da će ta kompanija biti jedan od najvećih izvoznika iz Srbije.\n"Izvoz Tojo tajersa biće na nivou od 240 miliona evra, i to će biti jedan od najvažnijih i najmoćnijih izvoznika sa teritorije Srbije", rekao je Vučić.\nJoš je važnije, naveo je, što posle ovog ulaganja, očekujemo i dolazak novih japanskih kompanija.\nPrecizirao je da je reč o investiciji od 382 miliona evra, što je najveća japanska investicija do sada u Srbiju, zbog čega je zahvalan svima u Japanu koji su radili na tome, kao i svima u našoj zemlji koji su, u žestokoj konkurenciji, uspeli da se izbore za veliku i moćnu kompaniju u pregovorima koji su trajali tri i po godine.\nGeneralni direktor korporacije Tojo tajers Takaši Šimicu izjavio je da će gradnja te fabrike biti završena do aprila 2022. i do 2023, sa oko 560 srpskih radnika, proizvodiće godišnje pet miliona Tojo guma.\nIstakao je da će fabrika u Inđiji snabdevati tržišta u Evropi, na Bliskom istoku, Africi i Severnoj Americi.\nHala će zahvatati oko 20 hektara, a glavni izvođač radova biće japanska kompanija Takenaka.\nOpština Inđija je obezbedila zemljište površine 63 hektara i neophodnu infrastrukturu.\nSvečanoj ceremoniji prisustvovali su i ministarka privrede Anđelka Atanasković, legendarni fudbaler Dragan Stojković Piksi koji je značajan deo karijere proveo u japanskoj Nagoji, čuveni golman Crvene zvezde Stevan Dika Stojanović, ambasador Japana Takahiko Kacumata i predsednik Vlade Vojvodine Igor Mirović.\nTojo tajersu više od 44 miliona evra državne pomoći\nU Rešenju državne Komisije za dodelu državne pomoći od 16. novembra ove godine navodi se da je Nacrtom ugovora o dodeli sredstava podsticaja Ministarstva privrede kompaniji Tojo tajers radi podrške Investicionom projektu izgradnje fabrike za proizvodnju guma u Inđiji dodeljen 41 milion evra čijim sprovođenjem bi do kraja 2023. godine trebalo da bude zaposleno najmanje 523 nova radnika na neodređeno vreme.\nUz subvencije, na Tojo tajers je prethodno bez naknade preneto pravo svojine Republike Srbije na građevinskom zemljištu ukupne površine 637.445 m2, na kome bi trebalo da se gradi fabrika.\nMinistarstvo finansija, Filijala poreske uprave Inđija je tržišnu vrednost ove parcele procenila na 553 dinara po m2, odnosno ukupno 352.831.342,50 dinara.\nTime je država Srbija za Investicioni projekat izgradnje fabrike ukupne površine 120.000 m2, u kojoj će do kraja 2023. godine biti zaposleno najmanje 523 radnika, iz budžeta izdvojila ukupno 44 miliona evra.\nU rešenju Komisije se navodi i da je početak izgradnje planiran za avgust 2020, dok je planirani početak probne proizvodnje avgust naredne godine.\nPrema ovom Nacrtu ugovora, kako se navodi u rešenju Komisije, Tojo tajers mora da u istom roku izvrši i ulaganja u materijalna i nematerijalna sredstva u vrednosti od 364.001.600 evra gde najmanje 25 odsto obaveze ulaganja mora biti iz sredstava koji ne sadrže bilo kakvu državnu pomoć.\nTakođe, korisnik državne pomoći se obavezuje da novootvorena radna mesta povezana sa investicijom, kao i investiciju zadrži na teritoriji Inđija najmanje pet godina od dana završetka Investicionog projekta.\nPodsetimo, već godinama se u Srbiji sprovodi projekat privlačenja stranih investicija dodeljivanjem različitih vrsta subvencija stranim kompanijama.\nKako je pokazalo istraživanje Insajdera tokom 10 godina subvencionisanja investitora nije urađena sveobuhvatna analiza o efektima ovih davanja.\nTek nakon emitovanja prve epizode emisije Insajder bez ograničenja: Srbija najveći pojedinačni "strani" investitor Ministarstvo privrede je izradilo kratak dokument čiji je naslov "Pregled stanja", u kojem je izneto da je bilo brojnih nepravilnosti i zloupotreba prilikom dodeljivanja novca iz budžeta\nKako je pokazalo istraživanje Insajdera, nije se uvek radilo o ekonomskoj logici poslovanja, već je novac po svemu sudeći dodeljivan i zarad prikupljanja političkih poena.\nAnalizu je nakon toga sprovela i Svetska banka koja je zaključila da subvencije iz državnog buždeta nisu usko uticale na to da se poveća broj zaposlenih. Naime, kako je pokazala analiza, samo trećina novootvorenih radnih mesta može se smatrati direktnom posledicom subvencija koje građani daju iz budžeta već više od deset godina.\nIzvor: Insajder, Beta


TOG: Konkurs za najlepše dvorište opštine Gračanica - Medija centar\nTOG: Konkurs za najlepše dvorište opštine Gračanica\nTuristička organizacija Gračanice u saradnji sa JKP „Ekologija“ raspisuje konkurs za takmičenje „Najlepše dvorište opštine Gračanica“.\nKonkurs za najlepše dvorište opštine Gračanica je otvoren do 20.07.2022. godine. Od osnovnih podataka za prijavu na konkurs potrebno je da svi zainteresovani građani dostave fotografije svojih dvorišta ili balkona, ime i prezime, adresu i mesto, kao i kontakt telefon.\nSvi zainteresovani građani mogu da se prijave putem telefona 038/748-267, na mejl konkurs.tog@gmail.com ili direktno u prostorijama TO Gračanice, koje se nalaze u ulici Cara Lazara (Tržni centar – III sprat), svakog dana od 9 do 15 časova.\nOrganizatori će nakon pristiglih prijava kontaktirati sve prijavljene i najaviti dolazak i fotografisanje dvorišta, nakon čega će zajednička komisija TO Gračanice i JKP „Ekologija“ i predstavnika opštine Gračanica u saradnji sa inženjerom hortikulture/poljoprivrede odlučiti konačnog pobednika.\nVlasnici najlepšeg dvorišta ili balkona po proceni komisije će biti nagrađeni u vidu opreme za hortikulturu ili sadnica za potrebe održavanja i ulepšavanje dvorišta 21.09.2022. godine u okviru manifestacije „Dani opštine Gračanica“ i svetske akcije “Očistimo svet“.\nCilj ove aktivnosti je podizanje svesti lokalnog stanovništva o značaju održavanja životne sredine, kao i razvijanje pozitivnog odnosa prema zelenilu i cveću kod građana, uz istovremenu motivaciju da u pozitivnoj konkurenciji za izbor najlepših prostora unaprede stanje svog neposrednog okruženja.


BalkanMagazin :: Kupcu tržište važnije od proizvodnje\nKupcu tržište važnije od proizvodnje\npetak, 30. mart 2012 02:30\nDoveden u pitanje opstanak najkreativnijeg programa ručnog stakla koje ima i najvišu cenu na svetskom tržištu. Da li će Srpska fabrika stakla unaprediti poslovanje nakon nove privatizacije\nProdaja Srpske fabrike stakla u Paraćinu konzorcijumu iz Bugarske nije dobar poslovni potez kako se predstavlja u javnosti jer cilj investitora nije da unapredi proces proizvodnje, već da prigrabi tržište kojim raspolaže staklara, naglašava dobro obavešteni izvor Danasa koji je zahtevao da ostane anoniman.\n- Priča se svodi na to da će novi vlasnik nastojati da se u staklari ugase proizvodni programi za izradu ručnog i mašinsko-trgovačkog stakla a da se nastavi samo sa proizvodnjom ambalaže. I u slučaju da konzorcijum koji je kupio staklaru u nju nešto uloži, to će ići na uštrb zaposlenih, jer će njihov broj biti sveden na cifru od 300. U ovom trenutku fabrika ima 1.700 radnika a 3.200 ih je bilo kada je fabrika privatizovana. Dakle, ne vidim želju investitora da ulaže u proizvodnju u Srbiji, već da na tržište na kome posluje paraćinska fabrika plasira staklarske proizvode iz Bugarske. Pri tome, trebalo bi naglasiti da Fabrika stakla ne proizvodi samo za potrebe Srbije, već ambalažno staklo plasira čitavom regionu. Konzorcijum koji čine dve bugarske firme, uz većinski udeo u staklari, dobio je i njeno tržište koje beleži trend rasta. Srpska fabrika stakla ima proizvodnju takozvanog ručnog stakla, odnosno kristala koji bez problema može da nađe kupca, recimo na Bliskom istoku. Zbog toga bi bilo izuzetno loše ugasiti taj proizvodni program, a mislim da će novi vlasnik upravo ići na to - ističe naš sagovornik.\nOn dodaje da je prodaja tržišta loša stvar, jer se na taj način profit izvlači iz zemlje a istovremeno se, zbog sužavanja proizvodnje, gube radna mesta. Takođe, naš sagovornik kao problem vidi i to što Srpsku fabriku stakla kupuju isti oni koji su ranije, pre nego što je fabriku preuzeo Srbijagas, njom gazdovali i nisu se pokazali kao dobri domaćini.\n- Reč je o poslodavcima koji ne umeju da vode preduzeće a uveren sam da oni nemaju ni interesa da unaprede proizvodnju u fabrici, jer im je očito jedini cilj kupovina tržišta. Problem je i u tome što je 1. septembra 2009. godine Srbijagas imao potraživanja od 34 miliona evra za neplaćeni gas. U proteklih 30 meseci to javno preduzeće isporučivalo je besplatno gas staklari u vrednosti od po milion evra, što daje ukupnu cifru od 30 miliona evra. Svakog meseca je Srbijagas davao i po 750 hiljada evra za plate radnika u staklari. Ako se ne računaju kamate, reč je o sumi između 80 i 90 miliona evra. Postavlja se pitanje zašto se prodaja staklare predstavlja kao veliki podvig ako se zna da je Srbijagas za nešto što je utrošio između 80 i 90 miliona evra dobio svega 35. I država je na gubitku, jer je u staklaru ulagala preko svog preduzeća Srbijagasa a uz to je sada još obavezna da izdvoji 50 odsto sredstva potrebnih za realizaciju socijalnog programa - kaže naš sagovornik.\nPrema njegovim rečima Korporativno - trgovinska banka, koja je vlasnik i dve firme sa kojima je ušla u konzorcijum za kupovinu SFS osnovana je u Kataru ali iza nje stoji turski kapital. Turci su, nastavlja on, ranije pokazivali interes da kupe paraćinsku staklaru, ali nisu uspeli u tome. Stoga, ovo što se sada dešava je drugi pokušaj turskog kapitala da se dođe do cilja, uveren je naš sagovornik.\nSaša Paunović, gradonačelnik Paraćina ističe da nije upoznat sa vlasničkom strukturom Korporativno - trgovinske banke.\n- Poznato mi je da postoji borba švajcarskog i turskog kapitala oko ulaska na tržište industrije stakla u našem regionu. Međutim, nemam nikakva saznanja da Turci stoje iza banke koja je nosilac konzorcijuma. Koliko znam, Turci imaju izuzetno uspešnu fabriku za proizvodnju stakla, odnosno imaju iskustva u tom biznisu - ističe Paunović i deli brigu zbog činjenice da su neuspešni vlasnici ponovo došli u posed fabrike.\n- Svakako ima mesta za zabrinutost ako se zna da staklara ima nove-stare vlasnike. Ne samo zbog toga što su Bugari loše upravljali već i zato bugarski kapital zastupljen u Srbiji ima veoma lošu reputaciju zbog niza neuspelih privatizacija. Mi nikako ne možemo da znamo da li je cilj kupovine staklare preuzimanje njenog tržišta. Kad god bi se odvijala privatizacija Srpske fabrike stakla uvek se o tome pričalo. Nama jedino preostaje da se nadamo da su ljudi iz Srbijagasa i države dobro izvagali kada su izabrali strateškog partnera. Gradu Paraćinu je bitno da Srpska fabrika stakla radi i da zapošljava radnike koji mogu da žive od proizvodnje koje ostvaruje njihovo preduzeće - zaključuje Paunović.\nZa Dušana Bajatovića, generalnog direktora Srbijagasa nema dileme da je prodaja SFS odličan posao. Podsećamo, na nedavno održanoj konferenciji za novinare izjavio je da smatra da je to podjednako dobro i za Srbijagas i za zaposlene u fabrici. On navodi da bi nova fabrika stakla trebalo da bude završena za godinu dana a da će imati kapacitet proizvodnje od 120 hiljada tona stakla godišnje i prihod od prodaje miliona evra.\n- Privatizacija staklare je dobar model po kojem je država preuzela kapital u fabrici na osnovu dugova i uradila restrukturiranje preduzeća i čišćenja bilansa, a zatim pronašla strateškog partnera. Po tom modelu ćemo nastojati da nađemo strateške partnere za Azotaru i Metanolsko-sirćetni kompleks koji su u našem vlasništvu. Sa 35 miliona evra, koliko će Srbijagas dobiti prodajom SFS biće isplaćeno naše ulaganje u fabriku i naplaćena sva njegova potraživanja - istakao je Bajatović.\nBugarski partneri su u utorak preuzeli 63 odsto akcija Srpske fabrike stakla od Srbijagasa. Na čelu konzorcijuma je Korporativno - trgovinska banka a članice su dve kompanije čiji je ona vlasnik. Prva je Rubin, koji je na tenderu kupio staklaru za 100.000 evra ali uz ambiciozan investicioni program. Međutim, ulaganja nije bilo, dugovi su nagomilani naročito za energente, pa je to bio razlog što je država ta potraživanja konvertovala u kapital Srbijagasa. Istovremeno, kompanija je bankrotirala pa je njen vlasnik postala banka. Druga firma iz ovog posla je Glas industri, koja trguje staklom u regionu, što je jedan od razloga za spekulacije o nepravim namerama novih vlasnika.\nKonzorcijum koji je preuzeo većinski paket akcija obavezao se da će da investira 22 miliona evra u izgradnju nove fabrike stakla u Paraćinu koja bi trebalo da se sagradi za godinu do dve. Istovremeno, najavio je i modernizaciju postojećih pogona, ali se postavlja i pitanje zbog čega će to činiti ako se već gradi nova fabrika. Bugari će imati i obavezu da obezbede 10 miliona evra za isplatu dugova prema bankama i Fondu za razvoj, kao i polovinu od potrebnih 4,5 miliona evra za socijalni program, dok će drugi deo „pokriti“ vlada. Radnici će dobiti 300 evra po godini staža, a od 1.700 zaposlenih za dobrovoljni odlazak iz staklare prijavilo se oko 500 radnika. Ako novi vlasnik staklare ne ispuni investicioni plan u roku od tri godine fabrika će biti vraćena državi. Nije precizirano šta će se dogoditi ukoliko u tom trenutku bude opterećena novim dugovima.


Predsednik Vučić sastao se sa delegacijom Republike Srpske | Predsednik Republike Srbije\nPredsednik Republike Srbije Aleksandar Vučić sastao se danas sa delegacijom Republike Srpske, koju su predvodili predsedavajući Predsedništvom Bosne i Hercegovine Milorad Dodik i predsednica Republike Srpske Željka Cvijanović. Zvaničnici su razgovarali o aspektima saradnje Srbije i Srpske, realizaciji dogovorenih projekata, situaciji na Kosovu i Metohiji, kao i drugim važnim temama.\nTokom susreta predsednik Vučić je pažljivo saslušao članove delegacije RS i rekao da svi dobro razumeju težinu pozicije Republike Srpske i celog srpskog naroda.\n„Ovo nisu laki i jednostavni dani za srpski narod. Pažljivo sam saslušao naše goste i zahvalio na podršci i jedinstvu koje pokazujemo u ovim trenucima“, rekao je predsednik Vučić i dodao da Srbiju očekuju važni i teški dani po pitanju Kosova i Metohije. On je istakao da će Republika Srbija uvek pomagati i podržavati Republiku Srpsku, poštujući integritet Bosne i Hercegovine, ali i integritet RS u okviru BiH.\n„Sve radimo u skladu sa međunarodnopravnim normama, poštujući naše komšije i prijatelje Bošnjake, ali i pokazujući ljubav i pažnju prema Republici Srpskoj“, rekao je predsednik Vučić i dodao da će Srbija po prvi put tražiti izveštaj od visokog predstavnika, u skladu sa Aneksom 10 Dejtonskog sporazuma.\nPredsednik Vučić je naglasio da je za Srbiju, a uveren je i za Republiku Srpsku, očuvanje mira i stabilnosti od suštinskog značaja.\nRazgovarajući o ekonomskoj saradnji, predsednik Vučić je ukazao na važnost nastavka realizacije ekonomskih projekata, među kojima je i izgradnja modernog aerodruma u Trebinju.\nUkazavši na to da Srbija ima dovoljno vakcina za ceo region, predsednik Vučić je pozvao građane BiH da se vakcinišu.\n„Doneli smo odluku o vakcinaciji svih građana BiH u Srbiji potpuno besplatno. Mogu da budu vakcinisani gde god požele – u Beogradu, Kragujevcu, pograničnim delovima“, rekao je predsednik Vučić.\nPredsedavajući Predsedništvom Bosne i Hercegovine Milorad Dodik je, nakon sastanka, preneo zahvalnost predsedniku Republike Srbije Aleksandru Vučiću što je saslušao delegaciju Republike Srpske.\n„Zamolili smo predsednika Vučića da nam pomogne u razumevanju ove situacije, jer nam je potrebno jedinstvo“, naveo je on i dodao da je posebna tema razgovora bila imenovanje visokog predstavnika, koje mora biti u skladu sa relevantnom rezolucijom Saveta bezbednosti UN, kao i da sve treba da se vrati u tokove legalnosti uz primenu Ustava BiH i poštovanje međunarodnog prava.


Kako su vrh SNS i Aleksandar Vučić upravljali korona pandemijom u izbornoj godini koja sledi biće važnije od svake kampanje. Beograd je najveće žarište u Srbiji, sa najvećim brojem inficiranih, dok u prestonici naprednjaci najslabije stoje. Istovremeno, zbog strateškog građevinskog projekta Beograd na vodi, ali i drugih unosnih poduhvata, zadržavanje vlasti u glavnom gradu za SNS je od životne važnosti.\nJasmina Lukač | Demostat | Beograd 4. Dec 2020 | Analize\nBeograd međutim, i dalje ostaje problem, iako je i tu SNS, odnosno Vučić ubedljivo dobijao izbore, ali teže i sa manjom razlikom nego drugde. U Beogradu je i na junskim izborima bio najmanji odziv glasača – mada je teško doći do zvaničnog podatka, tvrdi se da je izlaznost bila manja od 40 odsto, što je i “najbolji” rezultat bojkot opozicije. U Beogradu su i dalje moguće najveće demonstracije, medijski je apsolutno najbolje pokriven, biračko telo je liberalnije i spremnije na proteste i na javno iskazivanje protivljenja vlasti. U okolnostima kada prestonica postrada od korone, moguća je i radikalizacija protesta, ali i pridruživanje raznih navijačkih i drugih grupa, kao i studenata i srednjoškolaca, kao što je bio slučaj u četiri dana julskih nemira zbog zavođenja policijskog časa. Pobunjenički potencijal Beograda je veliki i uticaće na procenu vlasti da li joj je korisnije da spoja beogradske izbore sa predsedničkim i parlamentarnim ili da ih razdvaja.\nU slučaju razdvajanja, išlo bi se na to da nema rezultata u Beogradu, sigurno povoljnijeg po opoziciju, koji bi ohrabrivao dovođenje u pitanje ishoda i predsedničkog i parlamentarnog nivoa. Nema slavljenja neke pobede od 30 odsto, koliko je bio recimo bio rezultat liste Dragana Đilasa u beogradskoj opštini Vračar na gradskim izborima 2018. kao dokaza da je opozicija pobedila i u celoj Srbiji, niti pokazivanja eventualno boljih rezultata u Beogradu kao dokaz da mora da su takvi bili i svuda, samo ih je SNS izmanipulisao. Takođe, u slučaju razdvajanja išlo bi se i na podsticanje što jačeg razdora upravo među onima koji bi mogli da uzmu opozicione glasove u Beogradu i njihovo usmeravanje na borbu za iste birače. I naročito nema pozornice za demonstracije, ako bi opozicija pokušala da uđe u “svoju” Skupštinu grada. Dalje, u slučaju razdvajanja, postojalo bi i obećanje druge šanse, odnosno prilike na izborima u Beogradu da se sruši vlast, što bi možda primirilo najvatrenije pristalice opozicije.\nPrimiriti Beograd za Vučića svakako neće biti lak zadatak i otuda već sad postavljanje temelja za nastup u kampanji, kao što su zajedničke fotografije sa predsednikom opštine Novi Beograd Aleksandrom Šapićem, koji će možda biti gradonačelnički kandidat SNS-a. Otuda i pisanje tabloida bliskih vlasti o imovini Đilasove porodice, budući da Dragan Đilas i dalje slovi za gradonačelničkog kandidata opozicije sa najviše šansi da “povrati” Beograd. Otuda i pokušaji otcepljenih odbornika sa Đilasove liste iz 2018. sada članova udruženja Građanski demokratski forum da dobiju i odbornički mandat 2022. udružujući se sa Nebjšom Zelenovićem, liderom stranke Zajedno za Srbiju. Zbog toga se i dalje ne zna da li će sa SDS Borisa Tadića da nastupa sa Novom Arisa Movsesijana ili će kao što su pre dva meseca rekli, Nova i Pokret slobodnih građana Pavla Grbovića da se ujedine. Njihovo ujedinjene budući da je Nova stranka a PSG udruženje građana, moglo bi pravno da se reši samo tako da se kolektivno članstvo PSG učlani u Novu, a stranka da eventualno promeni ime.


WikiLeaks će objaviti tajne informacije o bankovnim računima u Švajcarskoj banci — Online Tržište\nObjavio(la) admin u kategoriji Generalno na dan 17. Januara 2011. / ostavite komentar\nBivši bankar Rudolf Elmer jutros je Wikileaks-u dao informacije o bankovnim računima više od 2000 istaknutih pojedinaca, koje navodno dokazuju utaju poreza, izveštava BBC.\nDva diska podataka je Rudolf Elmer jutros javno dao osnivaču Wikileaks-a Julijan Assange-u na konferenciji za novinare u Londonu. Podaci još uvek nisu dostupni na Wikileaks-u, oni prvo treba da budu provereni pre nego što se objave a neki od njih će verovatno biti predat vlastima.\nOvi podaci se odnose na period od 1990 do 2009 i tiču se firmi i pojedinaca iz mnogih zemalja, uključujući Veliku Britaniju, SAD i Nemačku, navode Švajcarske novine Der Sonntag. Rudolf Elmer je izjavio na konferenciji za novinare da se radi o informacijama o tri različite banke i 40 političara.\nRudolf Elmer je radio u Švajcarskoj banci Julius Baer, otpušten je 2002 godine. On je i ranije dostavljao informacije Wikileaks-u o Julius Baer off-shore operacijama na Kajmanska ostrva. Rudolf Elmer bi trebao da ide na suđenje u Švajcarskoj, za dva dana zbog kršenja zakona banke o tajnosti informacija.\nTagovi: banka, bankovni računi, Julijan Assange, Švajcarska, tajna, WikiLeaks\nOsnivač Wikileaks-a Julian Assange piše autobiografiju za 1,3 miliona dolara\nOsnivač WikiLeaks-a Julianom Assange na Interpolovoj crvenoj potjernici\nOsnivač WikiLeaks-a Julian Assange uhapšen u Londonu


Sindikat oružara: "Nadzorni odbor obezvredio fabriku. HITNO zakazati Skupštinu"! -\nSindikat oružara: „Nadzorni odbor obezvredio fabriku. HITNO zakazati Skupštinu“!\nSkupština Sindikalne organizacije Zastava oružje, na sednici održanoj 14. aprila 2021. godine, donela je odluku kojom se podržava inicijativa zastupnika društvenog kapitala za zakazivanje vanredne sednice Skupštine preduzeća Zastava oružje AD na kojoj bi se raspravljalo o neophodnosti izrade nove procene imovine, kapitala i obaveza u Zastava oružje AD, kaže se u saopštenju ove sindikalne organizacije.\nZahtev se bazira „na činjenicama i saznanjima da je procena vrednosti kapitala koju je Nadzorni odbor utvrdio, i koju je Skupština fabrike Zastava oružje usvojila 2020. godine, urađena površno, bez obuhvata svega što čini imovinu i kapital fabrike i gde je procena zemljišta izvršena sa značajno nižim vrednovanjem u odnosu na trenutne cene koje tržište određuje za zone u kojima se zemljište nalazi“.\n–Nadzorni odbor je utvrdio da imovina privrednog društva Zastava oružje AD vredi daleko manje od realne vrednosti kada se primenjuje procena imovine po metodologiji fer vrednosti. Zaposleni koji štite interese društvenog kapitala su stava da vrednost preduzeća ne može da se bazira samo na knjigovodstvenim vrednostima osnovnih sredstava koja nisu ni blizu realnim tržišnim procenama. Iz tog razloga je potrebno proceniti i tržišnu vrednost svih sredstava, uključujući i nematerijalnu imovinu koju čine tehnologije, robne marke, softveri, baze podataka, sredstva za istraživanje i razvoj itd. Takođe, procenom nije obuhvaćena Zastava Kovačnica, kao i potraživanja od Univerzal banke i SDPR-a- kaže se u saopštenju.\nNadzorni odbor, po Zakonu o privrednim društvima, ima rok od 8 dana da zakaže vanrednu sednicu Skupštine preduzeća Zastava oružje AD, kaže se u saopštenju.


Bivši načelnik beogradskog UKP-a: Ne znam zašto sam smenjen - KRIK\nDragan Kecman (foto: Cenzolovka)\nSmenjeni načelnik beogradske Uprave kriminalističke policije Dragan Kecman negirao je da je smenjen zbog događaja u Savamali i dodao da je jedini ukazivao na potrebu da se izvrši uviđaj. Kecman je naveo da je slučajeve umesto njega, po nalogu vrha policije, često vodio njegov „nametnuti“ zamenik.\nNezvaničnu informaciju da je smenjen načelnik beogradske kriminalističke policije objavili su juče mediji koji su spekulisali i da je razlog za smenu rušenje u Savamali.\nKecman je u pismu upućenom listu „Politika“ naveo je da su ga ovi netačni navodi naveli da se oglasi i da ne zna zašto je smenjen.\n„Nisam učestvovao u slučaju Savamala. Apsurd je da se pojave i najbezazlenije spekulacije u vezi sa tim. Odmah nakon rušenja objekata u Hercegovačkoj ulici u noći 25. aprila, koja je ujedno bila i prva postizborna noć, insistirao sam (jedini ukazivao) na potrebu da se izvrši uviđaj na licu mesta i da se postupi u skladu sa pravnim normama, o čemu postoji pisani trag, službena dokumentacija koju mediji mogu dobiti na uvid. Ne mogu da dozvolim da me predstavnik sindikata policije nazove „kolateralnom štetom”, jer nisam pripadao tamnoj strani struke, pa ne mogu da odgovaram za grehe onih koji su je okaljali.“\nKecman je naveo da je razrešen sa pozicije rešenjem ministra policije i degradiran na drugo radno mesto.\n„Što sam duže čitao (rešenje), jasnije sam shvatao da nisam razrešen funkcije zbog nekog svog propusta, krivice, prekoračenja nadležnosti ili loših rezultata, već zbog ,potrebe službe, procesa i organizacije radaʼ, što je isto kao da sam žrtva slučajnosti, prirodne stihije ili dejstva ,više sileʼ“.\nOn je istakao da je njegov zamenik bez njegove saglasnosti, na osnovu direktive iz vrha MUP-a, često vodio slučajeve.\n„Da li sam odgovoran što je moj naslednik, meni nametnuti zamenik, često, mimo moje saglasnosti, a na osnovu direktive iz vrha MUP-a, vodio slučajeve umesto mene? Pitam se za šta je on danas nagrađen, činom mog razrešenja?“ i dodao da se ne oseća odgovornim za tuđe neuspehe i propuste na koje je ukazivao.\nKao član Komisije za istraživanje ubistava novinara Kecman je radio na slučaju ubistva Milana Pantića. U pismu je istakao da mu se čini da nekome smeta što je istraga na korak od rešenje slučaja.\n„Da li je moje razrešenje poruka ubicama novinara i građana ove zemlje da sada opet mogu bez ikakvih prepreka i komplikacija da likvidiraju one koji drugačije misle?“


Predsjednik Strukovnog sindikata doktora medicine Miodrag Femić podržao je prijedlog bivšeg ministra zdravlja Slobodana Stanića da se oformi komisija, da se izuzmu trake video nadzora i pregledaju. Tako bi se utrdilo ko je stvarni krivac, da li su medicinski radnici imali opremu ili ne, da li su oni prenosili pacijente…\nDok Dodik traži pomoć u lijekovima i stetoskopima: UKC Republike Srpske nastavlja da nabavlja informatičku opremu!\nDok Milorad Dodik od Aleksandra Vučića traži interventnu pomoć u osnovnoj medicinskoj opremi, direktor UKC-a Vlado Đajić raspisuje novi tender za nabavku IT opreme vrijedan oko milion KM. Sve ukazuje na to da će posao, kao i prethodnih godina, dobiti “Prointer”.\nUKC RS: Od sredstava za zdravstvo finansira se izborna kampanja vladajućih stranaka!\nZa dobro tendersko vladanje direktor najveće zdravstvene ustanove u RS Vlado Đajić nagrađen je mjestom na listi vladajućeg SNSD-a za poslaničko mjesto u Narodnoj skupštini RS. Istovremeno, poslušnost se isplatila i njegovom zamjeniku Nenadu Stevandiću, lideru Ujedinjene Srpske, koji se našao na kompenzacionoj listi iste stranke za parlament BiH


Junajted grupa : Posle N1 vlast se obrušila i na SBB - Ozonpress :: internet portal\nKompanija Junajted grupa, u okviru koje posluju televizija N1 i Nova S, saopštila je da svakodnevnom hajkom vlast ovoj kompaniji šalje poruku da će “imati ozbiljne posledice u poslovanju, ako nastavi da objektivno informiše građane”. United Grupa takođe najavljuje da će pokrenuti pravne postupke u Srbiji i Evropskoj uniji kako bi, kako navode, sprečila dalje nanošenje štete kompaniji.\nKako navode, vlast u Srbiji ima samo jednu metu, a to je United Grupa.\n“Hajka koju državni funkcioneri Srbije vode protiv jedne privatne kompanije, koja je ujedno i jedan od najvećih stranih investitora u Srbiji, nije do sada zabeležena u Evropi” , navodi se u saopštenju.\nKako dodaju, čitava državna mašinerija pokrenuta je samo da bi se sprečilo da građani Srbije budu objektivno informisani.\n“Svakoga dana najviši predstavnici vlasti preko medija koje kontrolišu, prete vlasnicima i zaposlenima naše kompanije”, dodaju u ovoj kompaniji.\nJunajted grupa ocenjuje i da je javni linč, koju vlast više i ne krije, organizovan zbog toga što u okviru njihove kompanije posluju televizije N1 i Nova S.\n“Istina, kritičko izveštavaje, debata, prognani su iz javnog prostora Srbije i zato svakodnevnom hajkom vlast našoj kompaniji šalje poruku da ćemo imati ozbiljne posledice u poslovanju, ako nastavimo da objektivno informišemo građane”, ističe ova kompanija.\nOni podsećaju, sloboda informisanja jedno je od osnovnih ljudskih prava i po povelji Ujedinjenih nacija usvojene davne 1948. Smatraju međutim da je “to očigledno bez primene u Srbiji 2019. godine”.\nKako dodaju, sa “pretnji se prešlo i na konkretne poteze protiv United Grupe, jer svuda gde je vlast procenila da može da nam nanosi poslovnu štetu, to i čini, na svim nivoima vlasti od najviše do lokalne”.\nProšlog meseca, kako ističu, SBB koji takođe posluje u okviru United Grupe, je bio i predmet, kako navode, sinhronizovane akcije inspekcije rada.\n“U istom danu i istom trenutku, tačno u 9 časova, u čak 44 poslovnice SBB ušli su inspektori sa nalozima za nadzor. Legitimisali su sve zaposlene, na šta po zakonu imaju pravo, ali i ispoljili agresiju za koju je jasno da su imali odobrenje, jer se ne može svrstati u profesionalno ponašanje”, ističu u kompaniji napomenjujući da nemaju podatak da se to dogodilo bilo kojoj drugoj kompaniju u Srbiji.\nKako dodaju, napadi su se nastavili novim iznošenjem neistina da „besplatno“ koriste infrastrukturu za kabl iako, kako tvrde, imaju legalne ugovore sa Elektrodistribucijom, Toplanama i Telekomom i za to plaćaju punu cenu.\n“Junajted grupa će zbog nezakonitih postupaka vlasti Srbije prema našoj kompaniji, pokrenuti pravne postupke u Srbiji i Evropskoj uniji kako bi se zaštitila od neargumntovanih napada i sprečila dalje nanošenje štete kompaniji”, dodaju.\nzeljko damjanovic 25/06/2019 u 18:13 Odgovorite\nPodrska slobodnim medijama !\nLulu 25/06/2019 u 20:45 Odgovorite\nA hajka koju N1 sprovodi otkako je pocela sa radom? Prvo,zločini devedestih, bilo ih je, treba o tome govoriti, a bilo ih je sa druge strane.Uvek hvalospevi o nekim žutaćima i prećutkivanje sta su oni radili dok su bili na vlasti. Ne kažem, i ovi su gerge, ali ako se osvrćete unazad, pričajte malo i o prethodnima i budite objektivni. A Srbija, kakva je, takva je, ali volim je i ne volim da se o njoj govori na način kojim se služi N1.\nSky 25/06/2019 u 21:05 Odgovorite\nI prijatelj mu Erdogan gubi polako vlast pašće i ovaj naš diktator\nDubioza 25/06/2019 u 21:16 Odgovorite\nMiladin 26/06/2019 u 06:29 Odgovorite\nKonačno neko pametan! Fanovima N1 isprao mozak b92, kao sto je drugima Pink…


Vesti online / Slobodno Vreme / Auto-moto / Zakon ne brani da vozite goli i u japankama\nZakon ne brani da vozite goli i u japankama\nIako vozači u papučama, japankama i na visokim štiklama mogu da ugroze bezbednost u saobraćaju, nijedan zakon u Srbiji ne definiše u kakvoj bi odeći ili obući trebalo sesti za volan.\nCipele na štiklu i vožnja?\n- S druge strane, upravljanje automobilom dok nosite neadekvatnu obuću ili dok ste bosi zaista može da ugrozi vašu i bezbednost drugih ljudi, pa je preporuka da se ne vozi u obući u kojoj nemamo osećaj da li smo dovoljno jako pritisnuli nožne komande. Takođe, papuča može da sklizne sa noge, pa umesto da vozač gleda na put, on gleda u pod i traži je, što je veliki rizik i po njega i po ostale učesnike u saobraćaju - kaže Božović za list "Blic".\nTaksistima kazna 50.000 dinara\n- Nažalost, imamo trenutno mnogo većih problema u saobraćaju od vožnje u neadekvatnoj obući pa nam to trenutno nije prioritet - kaže Božović.\nS njim se slaže i Damir Okanović, predsednik Komiteta za bezbednost u saobraćaju.\n- Sve dok mi ne budemo uradili istraživanje koje će pokazati da je to opasno, nemamo na osnovu čega da tražimo da se uvedu kazne za vožnju u papučama i japankama - kaže Okanović.\nAUTO-MOTO U slučaju nužde: Prozor automobila možete slomiti samo jednim prstom (VIDEO)


17.12.2020 17:45 Autor: AA\nVlada Kantona Sarajevo proglasila je u četvrtak epizodu “Upozorenje”, zbog povećanih koncentracija zagađujućih materija u zraku u Kantonu Sarajevo, u zonama A, B, C i D Plana interventnih mjera u slučajevima prekomjerne zagađenosti zraka u KS, prenosi Anadolu Agency (AA).\nOvakvu odluku Vlada je donijela na prijedlog Ministarstva prostornog uređenja, građenja i zaštite okoliša KS i njenog stručnog tijela, jer su na stanicama Vijećnica i Otoka zabilježene prekoračene prosječne dnevne vrijednosti praga upozorenja PM10 čestičnih tvari u zraku od 150 µg3/m³ za prethodni dan, te zbog činjenice da se u narednih 48 sati očekuje stabilna vremenska situacija. Ostali praćeni polutanti nisu prekoračili granične vrijednosti.\nU sklopu odluke podsjetili su sva pravna i fizička lica na mjere koje je neophodno preduzeti u okviru ove epizode.\nOne su sljedeće: upozorenje da sva postrojenja za proizvodnju toplotne energije snage preko 50 kW koja koriste čvrsta goriva i teška lož ulja, smanje temperaturu u prostorijama koje zagrijavaju za minimalno 3 stepena Celzijusa; smanjivanje broja radnih sati tehnoloških postrojenja, sa Liste pogona i postrojenja, kojima namjena nije proizvodnja toplotne energiju za grijanje za minimalno 20 posto; primjena “mokrog postupka“ za zimsko održavanje cesta od strane komunalnih i drugih ovlaštenih institucija na svim glavnim gradskim saobraćajnicama, regionalnim i magistralnim cestama, te na najmanje 40 posto najprometnijih lokalnih cesta; osiguravanje protoka motornih vozila bez dužeg zadržavanja na glavnim gradskim raskrsnicama putem znakova i naredbi koje daju ovlaštena policijska lica MUP-a Kantona Sarajevo; zabrana izvođenja grubih građevinskih radova na otvorenom i zatvorenom prostoru; zabrana saobraćaja za teretna motorna vozila, čija je najveća dozvoljena masa preko 3,5 tone, na glavnom gradskom longitudinalnom pravcu na potezu od Baščaršije do Nedžarića sa preusmjeravanjem saobraćaja na alternativne pravce. Tehnička regulacija saobraćaja za vrijeme zabrana vršit će se privremenom saobraćajnom signalizacijom ili opremom, znacima i naredbama koje daju ovlaštena policijska lica MUP-a Kantona Sarajevo. Ovo se ne odnosi na vozila javnog gradskog prevoza, javnih komunalnih preduzeća, vozila hitnih intervencija i dostavna vozila za prehrambene proizvode. Za vrijeme trajanja zabrane saobraćaja, upravitelji cesta su dužni svaki iz svoje nadležnosti izvršiti postavljanje privremene saobraćajne signalizacije i opreme, uključujući i održavanje iste; u zoni A: Zabrana kretanja automobila, čiji dizel motori imaju normu EURO2 i manju, uz pojačane kontrole inspekcijskih organa i asistenciju organa MUP-a, te zabrana kretanja teretnih vozila, čiji motori imaju normu EURO2 i manju. Ovo se ne odnosi na vozila policije, inspekcije, javnog gradskog prevoza, javnih komunalnih preduzeća, vozila pravnih lica koja za potrebe komunalnih preduzeća izvode radove na hitnim intervencijama, vozila invalidnih lica i vozila hitnih intervencija; zabrana održavanja organizovanih sportskih i kulturnih aktivnosti na otvorenom prostoru, u cilju smanjenja kretanja i izlaganja stanovništva štetnim materijama, koje vrši organ MUP-a na zahtjev organa državne uprave nadležnog za poslove zdravstva; u zoni A: Pomjeranje radnog vremena organa uprave, javne administracije, uslužnih djelatnosti u cilju rasterećenja kapaciteta javnog prevoza i saobraćajnih gužvi i osiguranja boljeg protoka vozila na gradskim saobraćajnicama.\nNa kraju odluke Vlada naglašava kako se zadržavaju sve mjere iz epizode “Pripravnost” na cijelom području Kantona Sarajevo.\nTagovi: Sarajevo Vlada KS zagađenje zraka


DOBRE VESTI IZ SAD: Razvijen koktel antitela koji štiti od Kovida 19 | Novosti.RS\nNovi Regeneronovi podaci potiču iz kliničkog ispitivanja koje je obuhvatilo više od 1.500 ljudi koji su živeli u istom domaćinstvu sa nekim ko je imao pozitivan test na virus, a oni koji su u četiri dana dobili injekciju Regeneronovog leka imali su 81 posto manje šanse da se razbole od koronavirusa u odnosu na dobrovoljce koji su dobili placebo.\nLekovi poput Regenerona mogli bi da pruže novi način zaštite za visoko rizične grupe ljudi koji nisu vakcinisani ili koji možda ne reaguju dobro na vakcine i to bi moglo biti važno sredstvo, jer rastući slučajevi koronavirusa i opasni sojevi virusa prete da nadmaše vakcinaciju.\nIz Regenerona su u saopštenju naveli da će zatražiti od američke Uprave za hranu i lekove da proširi hitno odobrenje za lek, trenutno važeće za visoko rizične ljude koji već imaju kovid-19, ali nisu hospitalizovani, kako bi se omogućilo davanje u preventivne svrhe u odgovarajućoj populaciji.\nRegeneronov koktel, kombinacija dva leka dizajnirana da oponaša antitiela koja se prirodno generišu kada se imunološki sistem odbrani od virusa, dobio je na publicitetu prošle jeseni kada ga je primio tadašnji predsednik Donald Tramp nakon što se razboleo od kovid-19.\nvirus korona korona virus Regeneron antitela\n17 HRVATI TEŠKA SRCA PRIZNALI: Vučić skupom modernizacijom od Srbije stvara najmoćniju vojnu silu u regionu


U Kalinjingradu počeo da radi informativni centar SP u fudbalu - Sputnjik Srbija\nU Kalinjingradu počeo da radi informativni centar SP u fudbalu\n20:14 12.06.2018 Preuzmite kraći link\nRegionalni informativni centar koji će raditi tokom Svetskog prvenstva u fudbalu 2018. godine počeo je da radi u Kalinjingradskoj oblasti, gde će biti odigrano nekoliko utakmica, saopštila je pres-služba regionalne Vlade.\n„Gosti i stanovnici regiona će tokom Svetskog prvenstva u Kalinjingradu moći da saznaju najnovije informacije o trasama gradskog i prigradskog saobraćaja, dobiju hitnu pomoć i jezičku podršku. Od 16. juna do 28. juna, informativni centar će raditi 24 sata dnevno“, navodi se u saopštenju.\nU saopštenju se dodaje da će operateri odgovarati na pitanja navijača i stranih gostiju na četiri jezika: ruskom, engleskom, španskom i francuskom.\nInformacioni centar, Svetsko prvenstvo u fudbalu 2018, SP-2018, Kalinjingrad


San Antonio u finalu, Njujork smanjio protiv Indijane – Nadlanu.com\nU ekipi San Antonija petorica igrača iz prve postave postigli su dvocifreni broj poena. Najefikasniji je bio Tim Dankan sa 19 poena i šest skokova, Kavi Leonard dodao je 16 uz 10 skokova, a Tijago Spliter 14 poena.\nToni Parker ubacio je 13 poena, od kojih 10 u poslednjoj četvrtini, a imao je i osam asistencija, dok je Deni Grin dodao 11 poena.\n"Ovo je bila teška serija i dobar test za našu odbranu. Ponosan sam na moje igrače, pošto su, nakon prve dve utakmice, bili konstantni u odbrani", rekao je trener San Antonija Greg Popović.\nU ekipi Golden Stejta Stiven Kari postigao je 22 poena, a Džeret Džek 15.\nFinalna serija Zapadne konferencije počinje u nedelju uveče, a u prvoj utakmici Sparsi će biti domaćini Memfisu.\nKošarkaši Njujorka pobedili su na svom terenu Indijanu sa 85:75 i smanjili na 2:3 u polufinalu plej-ofa Istočne konferencije.\nKarmelo Entoni bio je najbolji u ekipi Niksa sa 28 poena, a po 13 su dodali Džej Ar Smit i Kris Koplend.\n"Nismo bili spremni da završimo seriju. Želeli smo da zaštitimo prednost domaćeg terena. Jednu utakmicu smo već izgubili u Medison Skver gardenu i zbog toga smo u ovakvoj situaciji. Ali, idemo od utakmice do utakmice i verujemo u uspeh. Dokazali smo da možemo da pobeđujemo na gostujućem terenu a to moramo da uradimo u Indijani", rekao je Entoni.\nU ekipi Indijane Pol Džordž postigao je 23 poena i imao po šest skokova i asistencija, Dejvid Vest dodao je 17 poena i 10 skokova. Utakmicu je propustio Džordž Hil zbog povrede.\nNaredna, šesta utakmica igra se sutra uveče u Indijani, a Niksima je potrebna pobeda kako bi izborili odlučujuću sedmu utakmicu na svom terenu, koja bi se igrala u ponedeljak. Njujork će pokušati da postane deveti klub u NBA ligi koji je posle 1:3 uspeo da preokrene i dobije seriju.\nSa druge strane, Indijani je potrebna pobeda za plasman u finale, u koje se već plasirao aktuelni šampion Majami.


Immusan C 800 tablete 20x TETESEPT\nIMMUSAN C 800 TABLETE A20\nImmusan C 800 5 u 1 odbrambeni kompleks za jači imunski sistem predstavlja potpunu podršku oslabljenom imunitetu, jer sadrži 5 najvažnihih sastojaka, potrebnih za zdravo funkcionisanje organizma i održavanje jakog imunskog sistema.\nImmusan C 800 5 u 1 odbrambeni kompleks pruža potporu odbrani našeg organizma. Zahvaljujući tetesept depo tehnologiji, telo se snabdeva potrebnim vitaminima i mineralima ravnomerno, tokom nekoliko sati. Jedna tableta dnevno je dovoljna da pruži podršku imunskom sistemu čak i u posebno izazovnim trenucima.\n-Vitamin C 800mg\n-Vitamin D3 25μg (1000 i.j.)\n-Vitamin B12 10μg\nDepo tehnologija – predstavlja postepeno i konstantno oslobađanje malih doza aktivnih sastojaka iz preparata tokom dužeg vremena. Na taj način se omogućava bolja apsorpcija u organizmu i dugotrajno snabdevanje svim mineralima i vitaminima potrebnim za pravilno funkcionisanje imunskog sistema.\nUzimanjem samo jedne tablete dnevno, našem organizmu je omogućeno snabdevanje svim potrebnim mineralima i vitaminima, naročito u periodima virusnih i bakterijskih infekcija.\nTagovi: Immusan , Vitamini , imunitet , postepeno oslobadjanje


Šesti Jelen kup, u šest gradova RS! – mojKontakt portal – Radio Televizija Kontakt\nŠesti Jelen kup, u šest gradova RS!\nBy Bojan Hrstić / 03. 07. 2019.\nSportski turnir u malom fudbalu „Jelen kup 2019“ se održava na Trgu Krajine od 08. jula, i to već šestu godinu za redom. Jelen kup se ove godine održava u čak 6 gradova Republike Srpske. Šampioni su već poznati na Palama, u Gradišci i Bijeljini, a pred nama su turniri u Banjoj Luci, Sokocu i Trebinju. Jelen kup karakteriše oko 250 ekipa, 50.000 posjetilaca i više od 1.500 učesnika u ukupno šest gradova.\n“Pored toga što nas ove brojke svrstavaju u sami vrh po masovnosti i posjećenosti, ovaj turnir ima višestruki značaj. Mi svake godine postavimo pred sebe društveno odgovorni cilj. Ove godine ćemo zajedno sa pokroviteljima i učesnicima, prikupljena sredstva tokom manifestacije iskoristiti za nabavku sportske opreme za štićenike JU Dom “Rada Vranješević” u Banjaluci. Kotizacija po ekipi, ove godine, iznosi simboličnih 30 KM i sva ta sredstva će biti usmjerena u ovu akciju” rekao je Sergej Močević, predsjednik Udruženja “Centar za edukaciju, omladinu i sport”, koje je organizator ove manifestacije.\nDodao je da organizatori kroz Jelen kup, žele da ožive duh uličnog fudbala, kakav se nekada igrao u društvu, u naselju, ulici, i da pruže podjednaku šansu, svim ljubiteljima ove najvažnije sporedne stvari na svijetu.\n“Fudbalski savez Republike Srpske podržava ovakav vid promocije ovog sporta, jer su upravo na ulici stasala neka od najvećih imena u svijetu fudbala” istakao je Goran Ćejić, generalni sekretar Fudbalskog saveza Republike Srpske.\n“Mi smo od prvog dana uz ove momke, zaista vjerujemo u kvalitet ovog turnira i zadovoljni smo što Jelen kup opstaje od 2014. godine. Organizatori će našu podršku imati i u narednim godinama”, dodao je Ćejić.\nJelen kup i Jelen pivo na najbolji način doprinose promociji fudbala, istakao je Goran Mišić, u ime kompanije Molson Coors Bosna i Hercegovina i brenda Jelen pivo.\n„Ovaj brend tradicionalno podržava promociju sporta, a posebno fudbala, jer mi godinama podržavamo i reprezentaciju Srbije. Jednostavno, fudbal i pivo su oduvijek bili savršen spoj“ rekao je Mišić.\nDodaje da je posebno bitan i društveno odogovorni karakter ove manifestacije, što kompanija Molson Coors smatra važnim za uspješno poslovanje.\nGeneralni pokrovitelj manifestacije je Jelen pivo, a partner Williams sportske kladionice, koje će i ove godine finansirati učešće na narednim turnirma pobjedničkoj ekipi iz Banjaluke.\nPrijave ekipa za sve kategorije se vrše putem sajta www.jelenkup.ba ili na promo štandu, koji je postavljen na Trgu Krajine u Banjaluci svaki dan do 06. jula u periodu od 17:00 do 22:00. Turnir počinje 08. jula i traje sve do 14. jula, kada nas očekuje finale Jelen kup-a u Banjoj Luci.\nPobjedničku ekipu očekuje nagrada od 3.000 KM, a sve posjetioce bogat sadržaj uz brojne nagradne igre.\nVišković: 13,6 miliona KM za preko 18 hiljada radnika\nBy Jelena Đurović / 14. 07. 2020.\nDržavljani zemalja EU mogu u BiH uz negativan test na koronu\nBy Petar Avlijas / 14. 07. 2020.\nDonirano 20 vozila za Oružane snage BiH\nU Srpskoj dvije osobe preminule od virusa korona


Glavaš objavljuje uvredljive poruke na račun Pupovca\nOsuđeni za ratne zločine Branimir Glavaš objavio je na zvaničnom Fejsbuk profilu uvredljivu poruku protiv poslanika Samostalne demokratske srpske stranke (SDSS) Milorada Pupovca.\n"Pogledajte ovu njušku i uvek imajte na umu kako je njegova mržnja prema hrvatskom rodu i državi Hrvatskoj, jedinica mere zla i zločinačke politike prema vlastitoj domovini", napisao je Glavaš na profilu čiji je administrator njegov sin.\nStatus je dosad dobio više od 1500 "lajkova" i oko 350 komentara, koji uglavnom obiluju porukama mržnje.\nGlavaš je u mostarskom zatvoru proveo više od pet godina, odakle je pušten pošto je nedavno Ustavni sud poništio pravosnažnu presudu Vrhovnog suda kojom je bio osuđen na osam godina zatvora zbog ratnih zločina nad civilima srpske nacionalnosti u Osijeku 1991. i zatražio da se postupak ponovi.\nU zatvoru u BiH Glavaš je završio pošto je uoči izricanja presude u Hrvatskoj pobegao u susednu državu, čije državljanstvo poseduje, uz hrvatsko.\nProtiv njega je na snazi provostepena presuda kojom je zbog zločina u Osijeku, u slučajevima poznatijim kao "Selotejp" i "Garaža" osuđen na deset godina zatvora, ali je vanraspravno veće suda u Zagrebu odbilo zahtev tužilaštva da mu ponovo odredi istražni zatvor.


REC CO Serbia - Obrazovni alati\nPočetna Tematske oblasti Obrazovni alati\nOva tematska oblast podržava širenje glavnih rezultata projekta "Životna sredina za Evropu" procesa i realizaciju Ekonomske komisije Ujedinjenih nacija za Evropu Strategija za obrazovanje za održivi razvoj (SESD).\nUnutar ovog političkog okvira, a na osnovu postignutih rezultata tokom implementacije Zelenog paketa obrazovnog kompleta REC-a, tim ima za cilj jačanje regionalne saradnje i da podstakne pristup multi - interesnim grupama o obrazovanju i ekološkom obrazovanju za održivi razvoj.\nČetiri glavna cilja tematske oblasti su:\nRazvijanje političkog okvira "Životna sredina za Evropu" proces i sprovođenje UNECE SESD na regionalnom i nacionalnom nivou;\nKreiranje specifičnih obrazovnih alata koji promovišu vrednost održivog razvoja kroz holistički i interdisciplinarni pristup;\nJačanje obrazovanja nastavnika kroz obuku, razmenu iskustava i saradnju; i\nPodizanje svesti javnosti kroz razvoj alata i kampanja za povećanje javnog znanja i svesti o pitanjima održivog razvoja.\nNajuspešniji proizvod ove tematske oblasti je Zeleni paket, multimedijalni komplet ekološkog obrazovanja, namenjen prvenstveno za nastavu dece uzrasta između 11. i 14. godina. To uključuje 200 strana priručnika za nastavnike, interaktivni CD-ROM za studente, video - film kolekciju, dilema igru i razna druga obrazovna pomagala. Svaki Zeleni paket je prilagođen određenoj zemlji, sa nacionalnim i dopunjenim regionalnim informacijama osnovnog materijala.\nZeleni paket je proizveden u 14 nacionalnih i regionalnih izdanja, svaki je suštinski prilagođen, u saradnji sa nacionalnim ministarstvima obrazovanja i za zaštitu životne sredine, u cilju zaštite životne sredine u određenoj zemlji i preveden na relevantni jezik ili jezike. Raspodela se sprovodi u saradnji sa nacionalnim ministarstvima obrazovanja i usmeren je na nastavnike putem obuke na radionicama. Nacionalne verzije su se pojavili na poljskom, mađarskom, bugarskom, češkom, slovačkom, ruskom, albanskom, turskom, makedonskom, azerbejdžanskom, hrvatskom, bosanskom, crnogorskom, srpskom, a opšta evropska verzija je napravljena na engleskom jeziku.\nU okviru ove tematske oblasti takođe se izdaje Zeleni paket Junior, verzija Zelenog paketa posebno usmerena ka obrazovnim potrebama dece uzrasta između sedam i 10. godina, i za škole sa manjom tehničkom opremljenošću i manje multimedijalnim objektima. Materijali su podeljeni u 10 tema koje gledaju na interakciju životne sredine, društva i ekonomskog razvoja. Ove teme se koriste da pokažu kako su ljudska bića povezana, u okruženju u kojem živimo i, što je najvažnije, šta to znači za društvo. Svaka tema sadrži strukturiran plan časa i pratećeg materijala potrebnih za planiranje i prenošenje znanja. Planovi lekcija stvaraju interaktivni način učenja pomoću diskusije, brainstorminga, igranje uloga, i aktivnosti na otvorenom. Svaki plan lekcija pruža učiteljima informacije o temi, učenje ciljeva, metodologija, potreban materijal, predloženo vreme, i moguće lokacije nastave. Na kraju svakog plana lekcija nastavnik će naći i druge prateće alate, kao što su bojenje stranica, testove, pa čak i bajke. Teme predstavljaju ključna pitanja sa kojima se suočava svet danas: učenici se podstiču da kritički razmišljaju o njima i da, na kraju, postanu uključeni građani.\nU okviru ove tematske oblasti završen je projekat "Zaštita životne sredine za građane (Paket za građane)”, čiji je cilj da se poveća ekološka svest evropskih građana. Projekat obuhvata razvojni koncept, strukturu i sadržaj alata građana za zaštitu životne sredine. Prototip priručnika je napravljen na engleskom jeziku i strategija za širenje je razvijena. Ova tematska oblast je trenutno u potrazi za proizvodnjom, daljim širenjem i unapređenjem Paketa za građane.\nPored ovih projekata, tim je takođe u procesu izrade projekata koji se odnose na obrazovanje o klimatskim promenama na opštinskom nivou - " Misli globalno deluj lokalno: Edukacija opština na praktičnim merama koje mogu preduzeti na nivou zajednice za redukciju ugljenika" - i razvoj niza edukativnih materijala za klimatske promene "Promena za klimu".\nDecember, 2007 - October, 2010\nProjekat "Zeleni paket na Zapadnom Balkanu" – Podrška obrazovanju za održivi razvoj jeste projekat čiji je cilj da se obezbedi podrška aktivnostima u obrazovanju za održivi razvoj, kroz primenu specifičnih i multimedijalnih kompleta u obrazovanju.


CEIZ indeks za travanj 2018.: Rast realnog BDP-a od 2,4 posto u drugom tromjesečju ove godine - Ekonomski institut, Zagreb\nCEIZ indeks je u travnju 2018. zabilježio neznatni pad vrijednosti od 0,13 indeksnih bodova u odnosu na prethodni mjesec. Ujedno je vrijednost indeksa u travnju bila i za 0,15 indeksnih bodova manja u odnosu na prosječnu vrijednost indeksa u prvom tromjesečju 2018. To upućuje na zaključak da je ekonomska aktivnost u zemlji otprilike ostala na jednakoj razini u odnosu na početak godine, kada je tromjesečna stopa promjene BDP-a iznosila 2,5 posto. Međutim, s obzirom na to da je vrijednost indeksa u travnju 2018. bila manja u odnosu na isti mjesec prethodne godine, možemo zaključiti da jačanje ekonomske aktivnosti na početku drugog tromjesečja 2018. godine nije toliko intenzivno kao što je to bio slučaj u drugom tromjesečju prošle godine. Istovremeno, sve komponente CEIZ indeksa porasle su na godišnjoj razini, posebice prihodi od poreza na dodanu vrijednost koji su u travnju 2018. godine na godišnjoj razini ostvarili realni rast od 28,7 posto. Na temelju kretanja CEIZ indeksa, očekujemo stoga da bi godišnja stopa rasta realnog BDP-a u drugom tromjesečju ove godine mogla iznositi 2,4 posto, što je tek blago usporavanje stope rasta BDP-a od 2,5 posto ostvarenih u prvom tromjesečju 2018. Desezonirani podaci upućuju na to da je u odnosu na prethodno tromjesečje BDP u drugom tromjesečju 2018. godine porastao za 0,8 posto. Kako bismo mogli s većim stupnjem pouzdanja donositi zaključke o stanju poslovnog ciklusa u drugom tromjesečju ove godine, morat ćemo pričekati objavljivanje vrijednosti CEIZ indeksa za svibanj i lipanj.


Venting VSS-24NTR4 split klima uređaj | ePonuda.com\nVenting VSS-24NTR4 split klima uređaj cene\ncena 68.190,00 din\nKlima uređaj Venting VSS-24NTR4 24000btu\nEPonuda nije internet prodavnica već Vam omogućava da brzo i lako nađete Venting VSS-24NTR4 split klima uređaj po najjeftinijoj ceni. Naš cilj je da kupci budu što bolje informisani o ponudi Venting klima uređaj VSS-24NTR4 split na tržištu Srbije. Vrlo lako nalazite željeni proizvod za kategoriju Klima uređaji cene, ne morate da lutate od sajta do sajta za Venting Klima uređaji, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Venting VSS-24NTR4 split klima uređaj sa PRODAVCEM. EPonuda ne može da garantuje potpunu tačnost specifikacije i slika za Venting VSS-24NTR4 split klima uređaj. Pre kupovine, podatke za Venting klima uređaj VSS-24NTR4 split proverite na sajtu PROIZVOĐAČA.


Faktor | Nermin Memić 12. na Evropskom prvenstvu uz rekord BiH\nAmel Kapo i Nermin Memić\n18.05.2021. / 14:51\n- Izuzetno smo ponosni na činjenicu da smo imali učesnika Evropskog prvenstva sa ostvarenom normom. Zatvaranje Olimpijskog bazena Otoka u Sarajevu, odnosno pauza u treniranju od 20 dana u martu, značajno su ugrozili proces priprema i samu formu Nermina Memića. Međutim, i pored toga Nermin je na EP ostavio dobar utisak u izuzetno jakoj konkurenciji. U odnosu na prošlo EP popravio je svoj rezultata za 11 sekundi i još jednom potvrdio svoju vrhunsku klasu i kvalitet - rekao je Amel Kapo, selektor paraplivačke reprezentacije BiH i šef stručnog štaba Plivačkog kluba Spid.\nAmel KapoNermin Memićparaplivanje\nSjajan nastup paraplivača BiH: Zabranjeno im treniranje, vraćaju se s medaljama\n"U vodi smo svi jednaki": SPID ostvario zapažene rezultate


Radulović: Bojkot najbolji način da se "dođe do fer i slobodnih izbora" - Infobrif\nRadulović: Bojkot najbolji način da se „dođe do fer i slobodnih izbora“\nObjavljeno 31.10.2019. u 16:05 poslednja izmena 31.10.2019. u 17:22\nPredsednik Pokreta Dosta je bilo (DJB) Saša Radulović izjavio je da bojkot izbora nije cilj sam po sebi, već samo najbolji način da se „dođe do fer i slobodnih izbora“.\nU razgovoru sa građanima Kruševca, on je istakao da je za uspešan bojkot potrebno da zahtevi budu realni, kampanja ozbiljna i u bojkotu mora da učestvuje cela opozicija, u koju ubraja Savez za Srbiju, Pokret slobodnih građana i DJB, dok učešće kvazi-opozicije koju vlast organizuje, finansira, promoviše i podržava nije neophodno.\nO razgovorima pojedinih opozicionih predstavnika i EU parlamentaraca u Skupštini Srbije o poboljšanju izbornih uslova, Radulović je rekao da osim što je za jednu suverenu državu neprihvatljivo da joj bilo koji strani faktor privodi političke aktere na nekakve okrugle stolove, zabrinjavajuća je i činjenica da predstavnici EU na taj način praktično pokušavaju da razjedine opoziciju i time pomognu Vučiću da na sledećim izborima dobije legitiman skupštinski saziv.\n„EU je primarno zainteresovana da odluke buduće Skupštine budu legitimne, a ne da se u Srbiji uspostavi fer i slobodan izborni proces. Njima je u interesu da Vučić ostane na vlasti, jer ne postoji niko drugi na našoj političkoj sceni koji bi mogao bolje da ispunjava njima važne interese. Da je EU iskrena u svojoj proklamovanoj želji da se u Srbiji uspostave fer izborni uslovi, umesto slanja poruka „da Srbija ide u dobrom pravcu“, iskoristili bi svoj neupitan uticaj na vlast u Srbiji da je natera da uspostavi demokratske standarde“, istakao je lider DJB.\nDigitalna zajednica zatražila od Vlade privremeno stopiranje novih poreza\nFajon sa Vučićem: Zabrinutost za slobodu medija u Srbiji


Vesti online / Srpski informativni portal / Lažno ubistvo - Ukrajina mora mnogo toga da objasni\nLažno ubistvo - Ukrajina mora mnogo toga da objasni\nUkrajina prevarila ceo svet: Petro Porošenko sa Arkadijem Babčenkom\n"Ne bi bilo prvi put da je ubijen neki ruski novinar koji je kritikovao Kremlj. Zato se lako poverovalo u laži ukrajinske tajne službe. Samo, da li se sada može verovati Ukrajini", pita autor na početku teksta.\nRetko kada je u tolikoj meri bila pomešana radost zbog toga što je neki čovek ipak ostao živ, sa tolikim zaprepašćenjem, pa čak i sa zgražavanjem, navodi se.\n* Ruski novinar ubijen u Kijevu\n* Ubijeni ruski novinar ipak živ!\n* Rusija: Kijev da uloži maksimalan napor u istragu ubistva novinara\nJavnost je, piše Johan, na najgori mogući nacin prevarena, tako da sada ne vrte glavama samo u Ukrajini, već i mnogi strani posmatrači, mnogi prijatelji Ukrajine iz drugih zemalja.\nNavodno ubistvo Arkadija Babčenka u Kijevu, ruskog novinara koji je kritikovao politiku Rusije, bila je samo predstava u režiji ukrajinske tajne službe, podseća on.\nNa taj način je navodno sprecena zavera koja je, po nalogu Rusije, bila uperena protiv Babčenka i drugih, kažu u Kijevu.\n"Ali dok se sa 'dokazima' ubistva nije štedelo, sa dokazima da je uopšte postojala nekakva zavera se škrtari, u najgoroj tradiciji tajnih službi. Na primer, tu je video-snimak na kome se vidi hapšenje jednog čoveka i mi bi sada trebalo da poverujemo da je to organizator zavere", navodi Johan.\nTu je, navodi se, i video sa snimkom tajne predaje novca, ali su lica tih osoba sakrivena.\n"I opet se očekuje da poverujemo glasovima koji se čuju na snimku, a koji govore o nabavci oružja i zaduženju plaćenog ubice", piše autor.\nKako navodi, jasno je samo da je novinar Babčenko dobrovoljno prihvatio ulogu u akciji tajne službe.\n"Dozvolio je čak i da ga fotografišu kako leži u lokvi krvi. Ta slika obišla je svet i na osnovu nje su, ne samo agenti službe, već i članovi vlade Ukrajine gotovo čitavog dana naveliko trubili i varali svetsku javnost. Namera je potpuno jasna: privući maksimalnu pažnju medija. Ali to je bio 'fejk njuz' - lažna vest kojom je prevaren čak i nemački predsednik Frank-Valter Štajnmajer koji je tog dana posetio Kijev", navodi autor.\nVest o ubistvu koje se uopšte nije dogodilo, bacila je u senku posetu predsednika Nemačke Ukrajini. I zato se sada, kao što već dugo nije, postavlja pitanje verodostojnosti kompletne politike Ukrajine i na unutrašnjem i na spoljašnjem planu.\nNaravno, tajne operacije koje razjašnjavaju ili unapred sprečavaju zločine jesu neophodne, navodi se.\n"To je pogotovo tačno za Ukrajinu, koja je već četiri godine izložena vojnoj agresiji Rusije u kojoj Kremlj gotovo da ne bira sredstva i gde, naročito u Donbasu, koristi pre svega lažne vesti i političke obmane", piše Johan.\n"Sada to morate dobro da nam objasnite", poručuje on.\nOn međutim pita da li Ukrajina mora da odgovara istim metodama, da li mora čak i da lažira ubistvo kao i da li je zaista bilo potrebno šokirati porodicu, prijatelje i poznanike Babčenka i naneti im toliki bol.\nAutor zatim pita koje dokaze ima državno tužilaštvo i tajna služba protiv navodnih počinilaca i njihovih nalogodavaca ubistva ruskog novinara da bi se bar donekle opravdala ova prevara.\n"Ukrajina pod hitno mora mnogo toga da objasni, između ostalog i njenim međunarodnim partnerima kao što je Nemačka, ali i druge zemlje. Prilika za to je poseta nemačkog ministra spoljnih poslova Hajka Masa koji stiže u Ukrajinu nakon predsednika", napominje Johan i dodaje da Kijev tu priliku mora da iskoristi.\nOn smatra da će se, ako se ovaj skandal u potpunosti ne objasni, ugled Ukrajine, ionako uzdrman zbog nedostatka reformi i korupcije, srozati još više.\n"Možemo samo da se nadamo da je ukrajinskoj politici jasno u kolikoj meri je na kocki njena verodostojnost", navodi autor i oidseća da je slučaj Babčenko bio "skandal" i otvorio je mnoga pitanja, ne samo u Ukrajini, već i na međunarodnom planu.\n"Tu mogu donekle da pomognu samo prava i istinita objašnjenja", zaključuje Johan.


Grad Zenica građanima duguje 1,5 miliona KM zbog ujeda pasa\nJedan od najvećih problema Zenice i mnogih drugih gradova u BiH su napušteni psi koji se nalaze na ulicama.\nGradonačelnik Zenice Fuada Kasumovića je rješavanje ovog problema najavio još u predizbornoj kampanji, pa je već pri preuzimanju funkcije održao informativne sastanke sa udruženjima Šapa i Stop Ugrizu. Rezultat ovoga je početak sutrašnje akcije koju će realizovati uposlenici preduzeća Alba Zenica.\n“Grad Zenica do sada ima dužna građanima oko 1,1 milion konvertibilnih maraka na osnovu izvršnih presuda u kojima su građani tužili Grad zbog ugriza pasa. Naša procjena je da još blizu 400 hiljada KM ćemo morati platiti za postupke koji su u toku i za koje još nije izvršena presuda, što predstavlja ogroman trošak, kao i sama činjenica da su građani isprepadani i da imaju traume”, izjavio je za Radio Zenit Fuad Kasumović i dodaje:\n“Mi u Gradskoj upravi smo zabrinuti i za same pse, jer u ovakvom hladnom vremenu nemaju uslove, dok će u azilu imati Evropske uslove i za njih će biti zadužena Veterinarska služba”.\n>> Od sutra počinje uklanjanje pasa u Zenici\nPodsjećamo, sutra počinju aktivnosti na uklanjanju pasa lutalica uz podršku Ministarstva unutrašnjih poslova ZDK, koji će pružiti svu potrebnu pomoć, te zadokumentovati i sankcionisati svako ometanje ovih aktivnosti. Procijenjeno je da će se svi psi sa zeničkih ulica skloniti u narednih 20 dana.


Foto: Oregon State Police / Ustupljene fotografije\nDve žene, devojčicina majka i njena devojka, uhapšene su pod sumljom da su izvršile ubistvo.\nProšče godine, 10. decembra, policija je otkrila telo devojčice umotano u plastični džak, u šumi, nedaleko od mesta za odmor i rekreaciju, prenosi breaking911.com.\nPolicija je ustanovila da je devojčica preminula između 30 i 60 dana pre nego što je pronađena.\nNa osnovu DNK analize, koja je urađena 4. oktobra, ove godine, devojčica je identifikovana kao Hejli Mej Koblenc.\nMom, girlfriend face murder charge in child's Oregon death\nOna je rođena u Koloradu i pre smrti je živela sa svojom majkom i majčinom devojkom na više lokacija u Oregonu.\nNikada nije prijavljen nestanak male Hejli, a 30. novembra 2021. u Detroitu su locirane i uhapšene njena majka, 29-ogodišnja Šona Brauning i 34-ogodišnja Loren Harison.\nPolicija nije otkrila uzrok smrti male devojčice, prenose američki mediji.\nKRIZA BEZ KRAJA Oko 100 migranata ušlo u Poljsku iz Belorusije, u šumi pronađeno telo mladog Sirijca\nDevojčicu (8) usmrtili POLICIJSKI HICI dok je bila na tribini sa sestrom i majkom: "Ceo grad je zavijen u crno"


Kejt Midlton u Dolce & Gabbana haljini na Vimbldonu - Ženski magazin - Horoskop, ljubav, fitness i zdravlje\nDogađaji Svetskog prvenstva u fudbalu uspeli su neko vreme da nadvladaju čak i članove kraljevske porodice. I dok su timovi Hrvatske i Francuske briljantno igrali za zlatni pehar turnira, u Londonu, u manje nervoznoj atmosferi održano je finale Vimbldona.\nIako je vojvotkinja od Kembridža striktno najavila da se neće pojavljivati u javnosti pre oktobra zbog porodiljskog odsustva, ona je pogazila reč.\nDrugog dana teniskog vikenda, Kejt se vratila na Vimbldonovu tribinu u žutoj haljini klasičnog A kroja sa obimnim rukavima iz najnovije kolekcije Dolce & Gabbana. U poslednje dve godine, videli smo vojvotkinju uglavnom u delikatnim pastelnim haljinama, ali je u žutoj haljini izgledala vrlo ženstveno i trendi.\nPROČITAJTE SLEDEĆI TEKST: Nekad i sad: kako su izgledale poznate zvezde


Obaveza aneksiranja ugovora o radu zaposlenenima koji primajuminimalnu zaradu -\n– za mesec sa 160 radnih časova: 32.195,20 dinara\n– za mesec sa 168 radnih časova: 33.804,96 dinara\n– za mesec sa 176 radnih časova: 35.414,72 dinara\n– za mesec sa 184 radna časa: 37.024,48 dinara.\n– za mesec sa 160 radnih časova: 43.174,32 dinara\n– za mesec sa 168 radnih časova: 45.470,70 dinara\n– za mesec sa 176 radnih časova: 47.767,08 dinara\n– za mesec sa 184 radna časa: 50.063,45 dinara.\nPoslodavac je u obavezi da, u slučaju promene zarade ponudi zaposlenom izmenu ugovorenih uslova rada (Aneks ugovora o radu) u skladu sa Zakonom o radu. Uz ponudu aneksa ugovora o radu, poslodavac je dužan da zaposlenom u pisanom obliku dostavi pismeno obaveštenje sa razlozima za ponudu, rokovima za izjašnjenje, uz navođenje pravnih posledica koje nastaju odbijanjem ponude. Bitno je napomenuti, da je poslodavac koji je doneo odluku o uvođenju minimalne zarade, dužan da zaposlenom istu isplati u visini koja se određuje na osnovu napred navedene odluke Vlade i koja važi za mesec u kojem se vrši isplata. Ovo u praksi znači da ukoliko se isplata minimalne zarade za mesec decembar 2021. godine vrši u mesecu januaru 2022. godine, mora da se primeni nova odluka Vlade o minimalnoj ceni rada (201,22 dinara po radnom času).\nU Beogradu, 23.12.2021.


Twingo Cup 2021 – Slovakia ring 2 – Sjajna trka za beogradske asove Mladenovića i Milenkovića, 4. i 6. mesto | Moj Svet Brzine - Djordje Djenic\nNaslovna » Auto sport » Twingo Cup 2021 – Slovakia ring 2 – Sjajna trka za beogradske asove Mladenovića i Milenkovića, 4. i 6. mesto\n22. август, 2021.\nNisu ovoga puta bili na podijumu, medjutim u konkurenciji 22 vozača, mahom iz Slovenije, Beogradjani 19. godišnji Mihajlo Mladenović i 37. godišnji Mihailo Milenković ( inače kumovi ), mogu biti sasvim zadovoljni svojim predstavljanjem na poznatom autodromu u Slovačkoj, na Slovakia ringu.\nMilenković je posle subotnjeg drugog mesta startovao sa te pozicije, dok je Mladenović posle odustajanja u prvoj trci i odvaljenog prednjeg branika, drugu trku započeo sa poslednjeg, 22. mesta…\nKao i uvek takmičari u seriji Twingo Cup priredili su pravu borbu, neizvesnu, uzbudljivu, sa puno preticanja i preuzimanja vodećih pozicija. Bilo je i izletanja pa i prevrtanja, nadmetanja vozača sa potpuno izjednačenim automobilima i motorima od 1000 kubika, sa tri cilindra. Reč je o takmičenju koje je vrlo slično takozvanom „Malom N-u“, s tim što su naši „jugići“ malo brži a „twingo“ je stabilniji.\nTrka je počela bez problema a naš Milenković se zadržao u vodećoj grupi, uz česte promene u poretku. U cilj je ušao kao 6. ali uspeo je da sačuva auto, da izbegne kontakte i da osvoji nove bodove…tv komentator ga je više puta pominjao u prenosu i svi su mogli da vide da je u konkurenciji 22 vozača bio medju najboljima.\nPosebnu pažnju zaslužuje vožnja mladog, 19. godišnjeg višestrukog šampiona Srbije Mihajla Mladenovića. Kao što smo napomenuli, startovao je sa poslednjeg mesta, a posle 25 minuta trke uz neverovatan napredak u cilj je ušao kao četvrtoplasiran takmičar, uz NAJBRŽI KRUG u trci – zaista plasman za čestitanje i veliki respekt….bio je na korak do podijuma.\nMladenović i Milenković su na sjajan način predstavili automobilski sport Srbije, njih dvojica rade i putuju zajedno, Milenković je kum ocu mladog Mladenovića, poznatom „Djenki“, vozaču i mehaničaru koji je zadužen za tehniku pripremu a ceo tim očigledno odlično funkcioniše.\nNa Slovakia ringu danas je pobedio Madjar Sabolč Lantoš, ispred Slovenaca Ivanuše i Štefančiča.\nNaredna trka Twingo Cup-a je početkom septembra, na stazi Brno, u Češkoj.


Semos Education centar za karijeru će vam pomoći da uštedite vaše vreme i novac prilikom zapošljavanja i odabira visoko kvalifikovanih kandidata. Semos Education, kao prvi i najveći centar za IT obuku u Makedoniji, ima bazu podataka od preko 40.000 potencijalnih kandidata, specijalizovanih kako u softveru tako i u IT, i drugim disciplinama.\nDa bi se garantovala uspešna regrutacija i selekcija osoblja, tim Karijernog centra čine profesionalci sa velikim iskustvom u oblasti ljudskih resursa i tehničkih veština, sa specifičnim odnosom prema softveru i IT industriji.\nObučiti i razviti visokokvalifikovanu radnu snagu.\nDa bi razumeli vaše potrebe i efikasno odgovorili na vaše potrebe za osobljem.\nPovećati svoju konkurentnost i pomoći u postizanju većeg profita, pružajući kvalifikovane i kompetentne zaposlene.\nPremošćivanje razlika u zahtevima za veštinama koje postoje u industriji razmenom informacija, znanja i tehnologija.\nPrimeniti dopunske obrazovne sadržaje, te osigurati programe mentorstva i stažiranja.\nDizajnirati inovativnu i prilagođenu obuku za tehničke i meke veštine.\nDa se udruže poslodavci i kandidati putem ciljanih i posebno razvijenih inicijativa i događaja.\nKo može imati koristi od naših usluga?\nRegrutovanje, obuka, kontinuirani profesionalni razvoj:\nKomore i udruženja industrije